MT Il-Ġurnal Uffiċjali tal-Unjoni Ewropea L 298/51

DEĊIŻJONI TAL-KUMMISSJONI

tal-4 ta' Awwissu 2010

dwar għajnuna mill-Istat C 40/08 (ex N 163/08) implimentata mill-Polonja għal PZL Hydral S.A.

(notifikata bid-dokument numru C(2010) 5406)

(Il-verżjoni Pollakka biss hija awtentika)

(Test b’relevanza għaż-ŻEE)

(2010/690/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li kkunsidrat id-Deċiżjoni C(2008) 4753 finali (1) li biha l-Kummissjoni ddeċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea u d-Deċiżjoni C(2008) 6371 finali (2) li testendi l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward tal-għajnuna C 40/2008 (ex N 163/2008),

Wara li stiednet lill-partijiet interessati biex jissottomettu l-kummenti tagħhom skont id-dispożizzjonijiet fuq imsemmija,

Billi:

I. PROĊEDURA

(1) Permezz ta' ittra tas-27 ta' Marzu 2008, l-awtoritajiet Pollakki nnotifikaw pjan ta' ristrutturar għal PZL Hydral S.A. (“PZL Hydral ”). Il-Kummissjoni talbet tagħrif addizzjonali permezz ta' ittra tas-6 ta' Mejju 2008. Permezz ta' ittra tal-4 ta' Ġunju 2008, l-awtoritajiet Pollakki talbu li d-data ta' għeluq għat-tweġiba tiġi estiża sas-27 ta' Ġunju 2008; il-Kummissjoni qablet permezz ta' ittra tal-10 ta' Ġunju 2008. L-awtoritajiet Pollakki pprovdew tagħrif addizzjonali dwar il-pjan ta' ristrutturar permezz ta' ittra tas-7 ta' Lulju 2008.

(2) Il-proċeduri fl-Artikolu 108(2) tat-Trattat dwar il-Funzjonament tal-Unjoni Ewropea (il-proċedura ta' investigazzjoni formali) nfetħu fl-10 ta' Settembru 2008. Il-proċedura ta' investigazzjoni formali ġiet sussegwentement estiża b’deċiżjoni adottata fit-12 ta' Novembru 2008.

(3) Il-Polonja ssottomettiet l-osservazzjonijiet tagħha fl-14 ta' Ottubru u fit-22 ta' Diċembru 2008 u tagħrif addizzjonali fis-7 ta' April 2009. Il-Kummissjoni ma rċeviet l-ebda kumment mingħand partijiet terzi.

(4) Il-laqgħat mal-awtoritajiet Pollakki saru fis-27 ta' April u fl-14 ta' Ottubru 2009 u fit-12 ta' Frar 2010. Fit-18 ta' Diċembru 2009 il-Kummissjoni talbet għal aktar tagħrif. Saru bosta skambji ta' e-mails bejn il-Kummissjoni u l-awtoritajiet Pollakki u ġie sottomess tagħrif addizzjonali mill-awtoritajiet Pollakki permezz tal-e-mail fid-dati li ġejjin: 20 ta' Ottubru 2009, 23 ta' Novembru 2009, 15 ta' Diċembru 2009, 13 ta' Jannar 2010, 16 ta' Jannar 2010, 9 ta' Frar 2010, 10 ta' Frar 2010, 26 ta' Frar 2010, 1 ta' Marzu 2010, 3 ta' Marzu 2010, 4 ta' Marzu 2010, 19 ta' Marzu 2010, 5 ta' Mejju 2010, 12 ta' Mejju 2010, 20 ta' Mejju 2010, 28 ta' Mejju 2010, 3 ta' Ġunju 2010, 4 ta' Ġunju 2010, 7 ta' Ġunju 2010, 8 ta' Ġunju 2010, 9 ta' Ġunju 2010, 17 ta' Ġunju 2010, 23 ta' Ġunju 2010, 24 ta' Ġunju 2010, 28 ta' Ġunju 2010, 7 ta' Lulju 2010, 8 ta' Lulju 2010, 9 ta' Lulju 2010, 12 ta' Lulju 2010 u 13 ta' Lulju 2010.

II. DESKRIZZJONI

II.1 Il-benefiċjarji: PZL Hydral u PZL Wroclaw

PZL Hydral

(5) PZL Hydral ġiet stabbilita fl-1946 bħala intrapriża tal-Istat. Issa hija kumpanija kbira li sal-2008 kienet tispeċjalizza fil-produzzjoni ta' prodotti idrawliċi industrijali ċivili u militari, id-disinn, il-manifattura u s-servizz ta' sistemi idromekkaniċi elettroniċi li jirregolaw il-karburant għall-magni tal-avjazzjoni ta' kull tip, sistemi ta' kontroll idrawliċi għall-inġenju tal-ajru u provvisti tal-enerġija idrawlika għall-ħelikopters. Sa mill-2008 PZL Hydral operat bħala l-kumpanija prinċipali ta' grupp u m’għadx għandha attivitajiet industrijali tagħha stess.

(6) Fl-2003, l-Aġenzija għall-Iżvilupp Industrijali tal-Istat (“l-IDA”) kisbet 80,94 % tal-ishma f'PZL Hydarl (1 284 686 sehem) mit-Teżor. Fl-2005 saru aktar trasferimenti ta' ishma mit-Teżor għall-IDA (499 103 sehem), li żiedu l-pussess tal-ishma tal-IDA għal 87,39 %, fl-2007 (64 374 sehem), li żiedu l-pussess tal-ishma għal 90,54 %, u fit-12 ta' Jannar 2010 (38 399 sehem), li żiedu l-pussess tal-ishma għal 92,42 %. Kull waħda minn dawn it-tranżazzjonijiet saret bil-prezz simboliku ta' PLN 1. Mit-12 ta' Jannar 2010 l-IDA żammet 18 886 562 sehem b’valur nominali ta' PLN 18 865 620. Il-kumplament tal-ishma (7,58 %) b’valur nominali ta' 1 547 210, bħalissa huma miżmuma mill-impjegati.

(7) Fl-2007 PZL Hydral kienet tikkontrolla s-sussidjarji li ġejjin: Zaklad Odlewniczy “Hydral” Sp. z o.o., li l-attività prinċipali tagħha hija l-ikkastjar, il-funderija, l-ipproċessar u t-trattament ta' partijiet tal-azzar; Zaklad Cieplowniczy Term “Hydral” Sp. z o.o., li tipproduċi u tbiegħ l-enerġija termali; Przedsiębiorstwo Usługowo Handlowe Zakład Produkcji Hydrauliki “Hydral” Sp. z o.o., li tipproduċi valvijiet u distributuri idrawliċi, tipproċessa tagħmir tal-metall u tipprovdi servizzi ta' tiswija għal makkinarju u tagħmir idrawliku, u PZL Wrocław Sp. z o.o. (“PZL Wrocław”). Barra minn hekk, PZL Hydral kienet tikkontrolla żewġ kumpaniji oħra, li issa jinsabu fi proċess ta' likwidazzjoni. Fl-aħar tal-2006, il-grupp kollu kemm hu kellu 795 impjegat.

PZL Wrocław

(8) PZL Wroclaw twaqqfet bħala sussidjarja kollha kemm hi ta' PZL Hydral fl-2004 sabiex tinħoloq kumpanija operattiva li tieħu f’idejha l-fergħa operattiva ta' PZL Hydral, sabiex din tal-aħħar tkun tista’ taħdem bħala kumpanija prinċipali u tmexxi l-proċess ta' ristrutturar tal-grupp PZL Hydral.

(9) Parti mill-assi ta' PZL Wroclaw ġew trasferiti minn PZL Hydral għal PZL Wroclaw jew permezz ta' kontribuzzjoni mhux finanzjarja għall-kapital ta' PZL Wroclaw jew bejgħ skont il-valur tal-kotba fil-kotba ta' PZL Hydral sa mill-2004, kif jidher fit-Tabella 1. Tabella 1 It-trasferiment ta' assi permezz ta' kontribuzzjoni mhux finanzjarja jew bejgħ (f’PLN) Data tat-trasferiment Tip ta' assi Metodu ta' trasferiment (bejgħ/ kontribuzzjoni mhux finanzjarja) Valur skont il-kotba tal-assi 30.12.2004 assi fissi - mobbli kontribuzzjoni mhux finanzjarja 3 917 321,0 30.12.2004 assi intanġibbli kontribuzzjoni mhux finanzjarja 801 332,0 30.12.2004 xogħol fl-idejn kontribuzzjoni mhux finanzjarja 1 251 352,0 30.12.2004 materjali kontribuzzjoni mhux finanzjarja 251 719,0 30.11.2006 assi fissi - mobbli kontribuzzjoni mhux finanzjarja 138 516,44 30.11.2006 materjali kontribuzzjoni mhux finanzjarja 679 915,73 30.11.2006 assi fissi - mobbli kontribuzzjoni mhux finanzjarja 1 186 803,54 30.11.2006 assi intanġibbli kontribuzzjoni mhux finanzjarja 290 268,95 20.6.2007 assi fissi - mobbli bejgħ 1 250 000,0 30.12.2007 assi fissi - mobbli kontribuzzjoni mhux finanzjarja 1 293 600,0 21/23.12.2008 xogħol fl-idejn bejgħ 5 230 644,91 27.3.2008 materjali bejgħ 2 985 631,15 10.3.2009 materjali bejgħ 304 294,33

(10) L-assi fissi tanġibbli li PZL Wroclaw kisbet minn PZL Hydral ġew trasferiti jew bħala kontribuzzjoni mhux finanzjarja lill-kapital ta' PZL Wroclaw jew permezz ta' bejgħ, kif deskritt fit-Tabella 2. Fiż-żewġ każijiet il-valur tat-tranżazzjoni kien ibbażat fuq il-valutazzjoni ta' espert indipendenti. Meta dawn l-assi fissi ġew trasferiti diġà kienu soġġetti għal ipoteki fuq il-proprjetà immobbli favur il-kredituri pubbliċi li ġejjin: l-Uffiċċju tas-Sigurtà Soċjali, l-Uffiċċju tat-Taxxa tar-Reġjun ta' Lower Silesia u l-Kunsill tal-Belt ta' Wroclaw f’ammont ta' PLN 142,558 miljun. Tabella 2 Trasferiment ta' proprjetà immobbli (f'PLN) Data tat-trasferiment Tipi ta' assi Metodu ta' trasferiment (bejgħ/kontribuzzjoni mhux finanzjarja) Valur skont il-kotba tal-assi 30.12.2007 assi fissi – proprjetà immobbli kontribuzzjoni mhux finanzjarja 8 337 000,0 30.12.2007 assi fissi – proprjetà immobbli bejgħ 10 309 508,56

(11) Fil-31 ta' Diċembru 2007, PZL Hydral trasferiet lil PZL Wroclaw fondi b'valur nominali ta' PLN 918 900 permezz ta' kontribuzzjoni għall-kapital ta' PZL Wroclaw.

(12) Il-bqija tal-assi trasferiti minn PZL Hydral għal PZL Wroclaw bejn is-17 ta' Jannar 2006 u s-27 ta' April 2010 ġew mibjugħa bil-valur skont il-kotba tagħhom u kienu jikkonsistu f’diversi trasferimenti ta' assi taħt kostruzzjoni li kienu ħielsa minn kwalunkwe pleġġ jew ipoteka.

(13) Il-valur globali tal-assi trasferiti minn PZL Hydral għal PZL Wroclaw bejn l-2004 u l-2010 kien jammonta għal PLN 44 708 791,02.

(14) 559 impjegat ġew trasferiti minn PZL Hydral għal PZL Wroclaw fl-2008 u 37 ġew trasferiti fl-2009.

(15) PZL Wroclaw tipproduċi komponenti għall-inġenji tal-ajru li jintużaw mill-forzi armati Pollakki (sal-aħħar tal-2007 din il-produzzjoni kienet issir minn PZL Hydral) u tipprovdi servizzi li jinkludu l-manutenzjoni u t-tiswija ta' tagħmir użat mill-armata Pollakka. Il-prodotti militari jiksbu ċertifikazzjoni speċifika għat-tip ta' prodott skont ir-rekwiżiti tekniċi tal-forzi armati Pollakki. F’kull stadju tiġi pprovduta dokumentazzjoni individwali u dawn il-prodotti (u s-servizzi ta' manutenzjoni relatati magħhom) jiġu sorveljati minn rappreżentant militari residenti.

(16) PZL Wroclaw bħalissa topera abbażi tal-Permess Nru B-007/2007 li nħareġ mill-Ministru għall-Affarijiet Interni u l-Amministrazzjoni fis-17 ta' Jannar 2007 għall-prestazzjoni tal-attivitajiet kummerċjali fil-qasam tal-: — produzzjoni u l-kummerċjalizzazzjoni ta' apparat li jitfa’ allarm, sinjal u ammunizzjonijiet tal-gass kif stabbilit fil-paragrafu 8 (Tipi ta' armi u ammunizzjon) tal-Appendiċi Nru 1 għar-Regolament tal-Kabinett tat-3 ta' Diċembru 2001 dwar it-tipi ta' armi u ammunizzjon u lista ta' prodotti militari u tal-pulizija u teknoloġiji għall-produzzjoni u l-kummerċjalizzazzjoni li għalihom ikun meħtieġ permess (3); — produzzjoni u l-kummerċjalizzazzjoni ta' prodotti militari jew tal-pulizija kif stabbilit fl-intestatura “WT V” u komponenti u kostitwenti ta' prodotti kif stabbilit fl-intestatura “WT II”, “WT III” u “WT XIV” (Paragrafi 1-4 u 7-10) tal-Appendiċi Nru 2 (Lista ta' prodotti militari u tal-pulizija u teknoloġiji għall-produzzjoni u l-kummerċjalizzazzjoni li għalihom ikun meħtieġ permess) għar-Regolament tal-Kabinett fuq imsemmi. — produzzjoni u l-kummerċjalizzazzjoni ta' tagħmir għall-manifattura ta' prodotti militari u tal-pulizija u l-kummerċjalizzazzjoni ta' teknoloġija għall-manifattura ta' prodotti maħsuba għal dak l-iskop kif stabbilit fl-intestatura “WT XIII” tal-Appendiċi Nru 2 (Lista ta' prodotti militari u tal-pulizija u teknoloġiji għall-produzzjoni u l-kummerċjalizzazzjoni li għalihom ikun meħtieġ permess) għar-Regolament tal-Kabinett fuq imsemmi.

(17) PZL Wroclaw għandha ċ-ċertifikati li ġejjin: — ċertifikat ta' konformità mar-rekwiżiti tal-ISO 9001:2000 mogħti miċ-Ċertifikazzjoni Bureau Veritas; — ċertifikat ta' konformità mar-rekwiżiti ta' AS9100-B mogħti miċ-Ċertifikazzjoni Bureau Veritas; — ċertifikat li jawtorizza l-produzzjoni tal-aċċessorji tal-avjazzjoni li jissodisfaw ir-rekwiżiti tar-regolamenti dwar l-avjazzjoni tal-PARTI 21 mogħti mill-Uffiċċju tal-Avjazzjoni Ċivili Pollakk; — ċertifikat għat-twettiq tal-manutenzjoni teknika ta' prodotti li tissodisfa r-rewiżiti tal-PARTI 145 tar-regolamenti dwar l-avjazzjoni mogħti mill-Uffiċċju tal-Avjazzjoni Ċivili Pollakk; — ċertifikat NADCAP mogħti mill-Istitut għall-Analiżi tal-Prestazzjoni għal proċess speċjali magħżul: trattament bis-sħana (HT – heat treatment), ittestjar mhux distruttiv (NDT – non-destructive testing), proċessi kimiċi (CHP – chemical processes) u Magni għat-tneħħija tal-elettriku (EDM – Electrical Discharge Machining).

Ir-rwol ta' PZL Hydral fil-pjan ta' żvilupp ekonomiku

(18) L-awtoritajiet Pollakki infurmaw lill-Kummissjoni li l-linja ta' produzzjoni ta' PZL Hydral (u issa PZL Wroclaw) hija parti importanti mill-pjan ta' żvilupp ekonomiku introdott mill-Gvern Pollak fl-1995 għall-1996-2000 u fl-2000 għall-2001-2006.

(19) Barra minn hekk, qed issir referenza espliċita għal PZL Hydral jew għall-attivitajiet kummerċjali tagħha f’numru ta' miżuri ta' implimentazzjoni u linji gwida governattivi għall-pjan ta' żvilupp ekonomiku, bħal per eżempju: — il-linji gwida tal-Ministru/Kap tal-Uffiċċju Ċentrali għall-Ippjanar tat-30 ta' Jannar 1995 dwar il-pjan ta' żvilupp ekonomiku għas-snin 1996-2000; — il-linji gwida tal-Ministru għall-Affarijiet Ekonomiċi ta' Lulju 2000 dwar il-pjan ta' żvilupp ekonomiku għas-snin 2001-2006; — l-Organizzazzjoni tax-Xogħol Implimentata minn Kumpaniji għall-Finijiet tal-Att dwar id-Difiża Nazzjonali tat-23 ta' Awwissu 2001 (4); — ir-Regolament tal-Kabinett tat-24 ta' Ġunju 2003 dwar faċilitajiet ta' sinifikat partikolari għas-sigurtà u d-difiża tal-Istat u l-ħarsien speċjali tiegħu (5); — ir-Regolament tal-Kabinett tal-20 ta' Awwissu 2004 li jelenka kumpaniji ta' sinifikat partikolari fejn għandhom x’jaqsmu l-ekonomija u d-difiża (6); — ir-Regolament tal-Kabinett tad-9 ta' Novembru 2007 li jelenka kumpaniji ta' sinifikat partikolari fejn għandhom x’jaqsmu l-ekonomija u d-difiża (7).

(20) Il-Kumpaniji li jinsabu f’listi ta' dan it-tip huma meħtieġa jipprovdu rapporti annwali ddettaljati dwar il-kapaċità tal-produzzjoni għad-difiża tagħhom (kwantitajiet, profil, ċifri) sabiex jippermettu lill-Ministeru li jiżgura li l-kompiti militari qed jitwettqu.

(21) L-awtoritajiet Pollakki infurmaw lill-Kummissjoni li l-permessi u ċ-ċertifikati rilevanti (punti 16 u 17) jippermettu l-prodotti u s-servizzi ta' kwalità speċifika li jiġu pprovduti lil konsumaturi speċjali (intrapriżi ta' sinifikat partikolari għad-difiża tal-Istat u l-Ministeru tad-Difiża). PZL Wroclaw (PZL Hyrdal fil-passat) mhux biss tipprovdi komponenti ta' sistemi idrawliċi, sistemi li jaħdmu bil-karburant u sistemi ta' kontroll; it-tiswijiet għas-sub-immuntar installat huma kruċjali għall-funzjonament tal-inġenju tal-ajru operat mill-forzi armati Pollakki (W-3, Mi-2, M28 Bryza u PZL 130 Orlik); l-awtoritajiet Pollakki enfasizzaw ukoll li l-W-3 u l-Mi-2 huma l-ħelikopters prinċipali użati mill-armata Pollakka.

(22) L-oġġetti prodotti minn PZL Hydral għall-użu tal-forzi armati għandhom il-kodiċi NATO korrispondenti skont il-Ftehim ta' Standardizzazzjoni tan-NATO u l-kumpanija stess għandha kodiċi tan-NATO.

Relazzjonijiet finanzjarji bejn PZL Hydral u PZL Wroclaw

(23) Kif spjegat hawn fuq fil-punt 9 et seq., minn Diċembru tal-2004 PZL Hydral ittrasferiet assi lil PZL Wroclaw. L-assi trasferiti fit-30 ta' Diċembru tal-2007 biss (proprjetà immobbli) kienu soġġetti għal ipoteki favur kredituri pubbliċi.

(24) L-awtoritajiet Pollakki kkonfermaw li minn meta bdiet topera, PZL Wroclaw issaldat l-obbligazzjonijiet kollha tagħha fil-konfront ta' kredituri pubbliċi fil-ħin, inklużi l-kontribuzzjonijiet tas-sigurtà soċjali u t-taxxi għall-impjegati tagħha.

II.2 Diffikultajiet finanzjarji ta' PZL Hydral

(25) Fl-1998, PZL Hydral beda jkollha diffikultajiet fil-ħlas lura ta' obbligazzjonijiet kemm lill-kredituri privati kif ukoll dawk pubbliċi tagħha.

Obbligazzjonijiet fil-konfront ta' kredituri privati

(26) Fl-aħħar tal-1998, l-obbligazzjonijiet privati ta' PZL Hydral fil-konfront ta' banek u fornituri ammontaw għal PLN 90,4 miljun. Il-biċċa l-kbira ta' dawn id-djun kienu dovuti lil żewġ banek: Il-Bank […] (*) u l-Bank […].

(27) PZL Hydral kellha dovut lill-Bank […] PLN 54 miljun fl-aħħar tal-1998 u PLN 86,4 miljun sa Novembru tal-2006, meta ġie ffirmat ftehim ta' saldu, u t-talba tiegħu fl-aħħar ġiet imħallsa fl-2007. PZL Hydral kellha dovut lill-Bank […] PLN 23 miljun fl-aħħar tal-1998 u PLN 55,6 miljun sa Ottubru tal-2003, u t-talba tiegħu fl-aħħar ġiet imħallsa fl-2004. Tabella 3 Bidliet fl-ammont totali dovut minn PZL Hydral lil […] (f'eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 Kapital 44 447 48 424 51 605 49 628 37 416 39 041 38 741 38 291 35 377 Imgħax 9 583 17 683 26 194 34 449 29 157 38 184 40 920 43 776 51 018 Total 54 030 66 107 77 798 84 077 66 573 77 225 79 721 82 067 86 395 Tabella 4 Bidliet fl-ammont totali dovut minn PZL Hydral lil […] (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 Kapital 18 571 21 986 21 959 21 127 20 741 19 825 4 000 0 0 Imgħax 4 572 5 983 10 842 16 759 23 975 35 773 0 0 0 Total 23 143 27 969 32 801 37 886 44 716 55 598 4 000 0 0

(28) Dawn il-banek privati kellhom titoli ta' sigurtà bħala garanzija ta' ħlas ta' self tal-ewwel grad (ara d-deskrizzjoni dettaljata fil-punti 32 u 34 t’hawn taħt) u setgħu faċilment jinfurzaw it-talbiet tagħhom abbażi ta' ordnijiet ta' infurzar tal-bank. Skont l-Att Bankarju tal-1997 (8), il-banek jistgħu joħorġu ordnijiet ta' infurzar abbażi tal-kontijiet tagħhom jew dokumenti oħra marbuta mat-tranżazzjonijiet bankarji. Ordni ta' infurzar ta' bank tista’ sservi bħala bażi għall-infurzar wara li l-qorti tkun żiedet klawżola ta' infurzar miegħu. Dan huwa mezz aktar malajr mill-każ għal kredituri oħra, li għandhom jagħmlu talba lill-qorti kompetenti qabel l-infurzar sabiex tingħata deċiżjoni. Minkejja dan, il-kredituri privati ma ħadu l-ebda azzjoni ta' infurzar furzata; fi kliem ieħor, ma talbux għal proċeduri ta' falliment biex jiġu istitwiti kontra PZL Hydral u lanqas ma ħadu azzjoni oħra sabiex jinfurzaw it-talbiet tagħhom kontra l-assi.

(29) Meta PZL Hydral esperjenzat diffikultajiet fil-ħlas lura tad-djun tagħha fl-1998-2006, il-banek setgħu, skont il-Kodiċi Ċivili, talbuha imgħax legali b’rata stabbilita mill-Kabinett, kif jidher fit-Tabella 7. Iżda minflok imponew dan l-imgħax sistematikament, kultant imponew biss imgħax bir-rati murija fit-Tabella 5 u fit-Tabella 6. Tabella 5 Rati tal-imgħax imposti mill-Bank […] (self USD skont il-LIBOR) Sena 1998 1999 2000 2001 2002 2003 2004 2005 2006 2007 % 8,53 8,71 9,87 8,50 8,50 8,50 8,50 8,50 8,50 8,50 Tabella 6 Rati tal-imgħax imposti minn […] (self USD skont il-LIBOR) Sena 1998 1999 2000 2001 2002 2003 2004 2005 2006 2007 % 7,78 7,96 9,12 6,08 4,45 3,62 4,37 6,26 7,63 7,37 Tabella 7 Rati tal-imgħax statutorji Rok 1998 1999 2000 2001 2002 2003 2004 2005 2006 2007 % 34 23 23 30 18 13 12 13 11,5 11,5

(30) L-awtoritajiet Pollakki jsostnu li dawn il-banek ħasbu li kienu se jirċievu qligħ ogħla kieku taw kontribut għall-proċess ta' ristrutturar ta' PZL Hydral. Huma segwew mill-qrib in-negozjati mal-ewwel kumpanija li wriet interess fix-xiri ta' PZL Wroclaw, jiġifieri […] (ara l-punt 57 et seq.). Il-banek wettqu monitoraġġ regolari tas-sitwazzjoni ekonomika ta' PZL Hydral abbażi tar-rapporti finanzjarji tagħha, żjarat fejn tinsab u analiżi tas-suq.

(31) Il-bank […] fl-aħħar issalda l-obbligazzjonijiet tiegħu permezz ta' ftehim ta' saldu konkluż f’April tal-2003. Huwa ħassar PLN 51,6 miljun u aċċetta l-ħlas lura ta' PLN 4 miljun biss (7 %). It-tħassir li rriżulta mill-ftehim ta' saldu ddaħħal fil-kotba ta' PZL Hydral għas-sena finanzjarja tal-2004.

(32) Il-Bank […] qabel li jsir il-ħlas abbażi tal-valutazzjoni ekonomika tiegħu stess minkejja li kellu ipoteki bi prijorità tal-ewwel grad. B’mod partikolari, il-bank iggarantixxa l-kreditu tiegħu billi stabbilixxa titoli ta' sigurtà bħala garanzija ta' ħlas ta' self ta' PLN 13,7 miljun fuq il-proprjetà immobbli, filwaqt li assenja d-drittijiet tal-liċenzja u dawk kummerċjali kollha taħt ftehim ta' liċenzja konkluż ma' […] dwar il-produzzjoni ta' tagħmir tal-arja kkundizzjonata għal valur ta' USD 1,2 miljun (madwar PLN 3 968 000) (9) , filwaqt li ttrasferixxa magni u tagħmir ipprovduti minn […] fil-ftehim tal-liċenzja għal valur ta' USD 2,4 miljun (madwar PLN 7 938 000) u assenja ammonti riċevibbli mill-bejgħ ta' tagħmir tal-arja kkundizzjonata għal valur ta' mill-inqas USD miljun kull sena (madwar PLN 26,5 miljun) (10).

(33) F’Novembru tal-2006 il-Bank […] qabel fi ftehim ta' saldu sabiex iħassar PLN 86,4 miljun u aċċetta ħlas lura ta' PLN 11,5 miljun biss. B'kollox, 13 % tal-obbligazzjoni biss ġie eventwalment imħallas minn PZL Hydral. Il-bqija, jiġifieri PLN 74,9 miljun, ġie mħassar.

(34) Il-Bank […] aċċetta dan l-ammont baxx minkejja l-fatt li kellu titoli ta' sigurtà bħala garanzija ta' ħlas ta' self tal-ewwel grad fuq l-aktar proprjetà immobbli sinifikanti li fuqha kienet tiddependi l-produzzjoni u li fiha kienu jinsabu l-istrutturi amministrattivi. Dawn it-titoli ta' sigurtà bħala garanzija ta' ħlas ta' self b’mod partikolari kienu jikkonsistu f’ipoteki tal-ewwel grad fuq żewġ proprjetajiet għal ammont totali ta' PLN 19,75 miljun, pleġġ tal-ewwel grad fuq linja teknoloġika għall-produzzjoni ta' kompressuri f’ammont ta' PLN 20 miljun, assenjazzjoni ta' riċevibbli tal-ewwel grad skont ftehim tal-bejgħ konklużi għall-kompressuri b'valur ta' PLN 20 miljun, pleġġ irreġistrata tal-ewwel grad fuq makkinarju u tagħmir b'valur totali ta' PLN 2,65 miljun, PLN 2,4 miljun, PLN 0,56 miljun u PLN 1,1 miljun rispettivament. Barra minn hekk, in-natura tat-titoli ta' sigurtà bħala garanzija ta' ħlas ta' self tippermetti lil kwalunkwe xerrej potenzjali sabiex ikompli l-produzzjoni wara x-xiri; ikun ukoll possibbli li l-magni jiġu trasportati jew sħaħ jew bħala sub-immuntar mingħajr ma jiżżarmaw, jekk xi xerrej potenzjali jiddeċiedi li jċaqlaqhom.

(35) Wara l-ftehim mal-banek, inħareġ it-titoli ta' sigurtà bħala garanzija ta' ħlas ta' self fuq l-assi fissi. B’riżultat ta' dan, il-pożizzjoni tal-kredituri pubbliċi fir-rigward ta' dawn it-titoli ta' sigurtà bħala garanzija ta' ħlas ta' self tjiebet, jiġifieri rċevew klassifikazzjoni ipotekarja ogħla (11).

Obbligazzjonijiet fil-konfront ta' kredituri pubbliċi

(36) Fl-1998, l-obbligazzjonijiet tal-kumpanija fil-konfront ta' kredituri pubbliċi bbażati fuq talbiet li jirriżultaw mil-liġi pubblika (jiġifieri talbiet mill-Uffiċċju tal-Assigurazzjoni Soċjali, l-Uffiċċju Reġjonali tat-Taxxa ta' Lower Silesia, l-Uffiċċju tat-Taxxa ta' Wroclaw Psie Pole, l-Uffiċċju Reġjonali ta' Lower Silesia, il-Kunsill tal-Belt ta' Wroclow, il-Fond tal-Istat għar-Rijabilitazzjoni tal-Persuni b’Diżabilità) ammontaw għal PLN 29 miljun. Barra minn hekk, il-Ministeru tal-Finanzi kellu talbiet taħt id-dritt ċivili ta' PLN 9,4 miljun. Dawn l-obbligazzjonijiet għal kredituri pubbliċi individwali żviluppaw kif jidher fit-Tabelli 8, 9, 10, 11, 12, 13 u 14. Tabella 8 Obbligazzjonijiet ta' PZL Hydral fil-konfront tal-Uffiċċju tal-Assigurazzjoni Soċjali (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Kapital 20 028 27 477 35 107 42 963 47 695 55 935 62 395 69 296 74 187 74 903 Imgħax 9 219 20 000 32 651 46 100 60 810 68 421 76 653 84 040 88 835 102 223 Total 29 247 47 477 67 758 89 063 108 505 124 356 139 048 153 336 163 022 177 126 Tabella 9 Obbligazzjonijiet ta' PZL Hydral fil-konfront tal-Uffiċċju tat-Taxxa Reġjonali ta' Lower Silesia (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Kapital 1 700 2 700 3 656 4 750 6 198 10 928 12 471 18 655 20 769 38 946 Imgħax 750 1 100 1 500 1 950 2 900 3 200 3 800 5 347 8 450 10 553 Total 2 450 3 800 5 156 6 700 9 098 14 128 16 271 24 002 29 219 49 499 Tabella 10 Obbligazzjonijiet ta' PZL Hydral fil-konfront tal-Uffiċċju tat-Taxxa ta' Wroclaw Psie Pole (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Kapital 0 0 0 0 0 0 0 0 0 0 Imgħax (**) 0 0 0 0 0 0 532 532 532 532 Total 0 0 0 0 0 0 532 532 532 532 Tabella 11 Obbligazzjonijiet ta' PZL Hydral fil-konfront tal-Kunsill tal-Belt ta' Wroclaw (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Prinċipal 1 682 3 058 4 510 5 972 7 556 9 404 11 299 13 180 14 465 16 389 Imgħax 1 800 2 200 3 500 5 500 7 100 7 950 8 500 9 065 9 951 10 698 Total 3 482 5 258 8 010 11 472 14 656 17 354 19 799 22 245 24 416 27 087 Tabella 12 Obbligazzjonijiet ta' PZL Hydral fil-konfront tal-Uffiċċju Reġjonali ta' Lower Silesia (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Kapital 0 15 37 57 76 90 90 90 567 935 Imgħax 0 2 8 14 21 29 35 40 75 136 Total 0 17 45 71 97 119 125 130 642 1 071 Tabella 13 Obbligazzjonijiet ta' PZL Hydral fil-konfront tal-Fond tal-Istat għar-Rijabilitazzjoni tal-Persuni b'Diżabilità (f'eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Kapital 2 446 2 937 3 457 3 394 4 313 4 771 4 927 5 510 5 577 5 639 Imgħax 3 550 3 900 4 100 4 308 4 807 5 080 5 518 6 040 6 898 7 245 Total 5 996 6 837 7 557 7 702 9 120 9 851 10 445 11 550 12 476 12 884 Tabella 14 Obbligazzjonijiet ta' PZL Hydral fil-konfront tal-Ministeru tal-Finanzi (f’eluf ta' PLN) 31.12.1998 31.12.1999 31.12.2000 31.12.2001 31.12.2002 31.12.2003 31.12.2004 31.12.2005 31.12.2006 31.12.2007 Kapital 8 018,8 14 395,5 64 717,1 64 717,1 19 687,7 19 646,5 19 422,5 18 773,1 18 260,3 18 260,3 Imgħax 1 372,9 2 639,2 9 627,6 28 741,3 0 0 0 0 193,7 1 117,1 Total 9 391,7 17 034,7 74 344,7 93 458,4 19 687,7 19 646,5 19 422,5 18 773,1 18 454,0 19 377,4

(37) Il-kredituri pubbliċi talbu r-rati tal-imgħax skont l-arretrati li jidhru fit-Tabella 15. Huwa importanti li wieħed josserva li t-Tabelli 8 sa 14 iqisu l-ħlasijiet lura parzjali ta' somom u juru l-livell fi tmiem is-sena; b'hekk, l-imgħax dovut fi kwalunkwe sena mhuwiex marbut direttament mal-kapital, li jista’ jiċċaqlaq. Tabella 15 Imgħax fuq l-arretrati tat-taxxa (12) Sena 1998 1999 2000 2001 2002 2003 2004 2005 2006 2007 2008 2009 2010 % 50 35 44 40 23 15 15 14 11 12 14 11 10

(38) Minbarra li talbu l-imgħax approrprjat fuq l-arretrati tat-taxxa, l-Uffiċċju tas-Sigurtà Soċjali, l-Uffiċċju tat-Taxxa tar-Reġjun ta' Lower Silesia, l-Uffiċċju tat-Taxxa ta' Wroclaw Psie Pole, il-Kunsill tal-Belt ta' Wroclaw u l-Uffiċċju Reġjonali ta' Lower Silesia ipprovdew garanzija tat-talbiet tagħhom fil-konfront ta' PZL Hydral billi rreġistraw ipoteki fuq l-assi immobbli tagħha. It-Tabelli 16, 17, 18, 19 u 20 juru bidliet fl-ipoteki fuq l-assi ta' PZL Hyral li huma miżmuma minn dawn il-kredituri pubbliċi. Tabella 16 Titoli ta' sigurtà bħala garanzija ta' ħlas ta' self fuq l-assi ta' PZL Hydral miżmuma mill-Uffiċċju tas-Sigurtà Soċjali Sena Ammont Kummenti 1 1998 PLN 21 996 411,92 ammont totali ta' ipoteki 2 1999 PLN 21 996 411,92 ammont totali ta' ipoteki 3 2000 PLN 21 996 411,92 ammont totali ta' ipoteki 4 2001 PLN 28 660 990,95 ammont totali ta' ipoteki ġiet miżjuda ipoteka ta' PLN 6 664 579,03 5 2002 PLN 29 602 956,07 ammont totali ta' ipoteki ġiet miżjuda ipoteka ta' PLN 941 965,12 6 2003 PLN 37 315 430,58 ammont totali ta' ipoteki ġiet miżjuda ipoteka ta' PLN 7 712 474,51 7 2004 PLN 68 984 278,13 ammont totali ta' ipoteki ġiet miżjuda ipoteka ta' PLN 31 668 847,55 8 2005 PLN 82 625 551,83 ammont totali ta' ipoteki ġiet miżjuda ipoteka ta' PLN 1 364 127,70 9 2006 PLN 91 511 663,94 ammont totali ta' ipoteki ġiet miżjuda ipoteka ta' PLN 8 886 112,11 10 2007 PLN 96 153 021,00 ammont totali ta' ipoteki ġiet miżjuda ipoteka ta' PLN 4 641 357,06 Tabella 17 Titoli ta' sigurtà bħala garanzija ta' ħlas ta' self fuq l-assi ta' PZL Hydral miżmuma mill-Uffiċċju tat-Taxxa tar-Reġjun ta' Lower Silesia Sena Ammont Kummenti 1 1998 — — 2 1999 — — 3 2000 — — 4 2001 — — 5 2002 — — 6 2003 — — 7 2004 — — 8 2005 PLN 5 692 649,25 ammont totali ta' ipoteki 9 2006 PLN 5 692 649,25 ammont totali ta' ipoteki 10 2007 PLN 5 692 649,25 ammont totali ta' ipoteki Tabella 18 Titoli ta' sigurtà bħala garanzija ta' ħlas ta' self fuq l-assi ta' PZL Hydral miżmuma mill-Uffiċċju tat-Taxxa ta' Wroclaw Psie Pole Sena Ammont Kummenti 1 1998 — — 2 1999 — — 3 2000 PLN 112 759,61 ammont totali ta' ipoteki 4 2001 PLN 212 138,61 ammont totali ta' ipoteki ġiet miżjuda ipoteka ta' PLN 99 379,00 5 2002 PLN 212 138,61 ammont totali ta' ipoteki 6 2003 PLN 212 138,61 ammont totali ta' ipoteki 7 2004 PLN 212 138,61 ammont totali ta' ipoteki 8 2005 PLN 212 138,61 ammont totali ta' ipoteki 9 2006 PLN 212 138,61 ammont totali ta' ipoteki 10 2007 PLN 212 138,61 ammont totali ta' ipoteki Tabella 19 Titoli ta' sigurtà bħala garanzija ta' ħlas ta' self fuq l-assi ta' PZL Hydral miżmuma mill-Kunsill tal-Belt ta' Wroclaw Sena Ammont Kummenti 1 1998 PLN 710 074,30 ammont totali ta' ipoteki 2 1999 PLN 710 074,30 ammont totali ta' ipoteki 3 2000 PLN 710 074,30 ammont totali ta' ipoteki 4 2001 PLN 945 962,80 ammont totali ta' ipoteki ġiet miżjuda ipoteka ta' PLN 235 888,50 5 2002 PLN 2 119 622,40 ammont totali ta' ipoteki ġiet miżjuda ipoteka ta' PLN 1 173 659,60 6 2003 PLN 2 119 622,40 ammont totali ta' ipoteki 7 2004 PLN 11 217 294,85 ammont totali ta' ipoteki ġiet miżjuda ipoteka ta' PLN 9 097 672,45 8 2005 PLN 11 217 294,85 ammont totali ta' ipoteki 9 2006 PLN 12 589 452,85 ammont totali ta' ipoteki ġiet miżjuda ipoteka ta' PLN 3 538 324,00 10 2007 PLN 15 379 758,25 ammont totali ta' ipoteki ġiet miżjuda ipoteka ta' PLN 2 790 305,40 Tabella 20 Titoli ta' sigurtà bħala garanzija ta' ħlas ta' self fuq l-assi ta' PZL Hydral miżmuma mill-Uffiċċju Reġjonali ta' Lower Silesia Sena Ammont Kummenti 1 1998 — — 2 1999 — — 3 2000 — — 4 2001 — — 5 2002 PLN 634 594,10 ammont totali ta' ipoteki 6 2003 PLN 634 594,10 ammont totali ta' ipoteki 7 2004 PLN 634 594,10 ammont totali ta' ipoteki 8 2005 PLN 634 594,10 ammont totali ta' ipoteki 9 2006 PLN 634 594,10 ammont totali ta' ipoteki 10 2007 PLN 634 594,10 ammont totali ta' ipoteki

(39) L-awtoritajiet Pollakki nnutaw ukoll li l-kredituri pubbliċi kienu kkunsidraw iż-żieda konsiderevoli fil-valur tal-proprjetà immobbli industrijali fi Wroclaw mill-2003 sal-2008. Il-prezzijiet tal-proprjetà immobbli żdiedu b’100 % globalment u l-valur tal-proprjetà immobbli ta' PZL Hydral żdied bi 300 %. Il-kredituri pubbliċi b’ipoteki fuq l-assi ta' PZL Hydral b’hekk esperjenzaw żieda de facto fil-valur tat-titoli ta' sigurtà tagħhom bħala garanzija ta' ħlas ta' self.

(40) L-awtoritajiet Pollakki infurmaw lill-Kummissjoni li l-Fond tal-Istat għar-Rijabilitazzjoni tal-Persuni b’Diżabilità u l-Ministeru tal-Finanzi ma kellhom l-ebda titolu ta' sigurtà bħala garanzija ta' ħlas ta' self (ipoteki) fuq l-assi ta' PZL Hydral. Madankollu, il-Ministeru tal-Finanzi inforza parti mit-talbiet tiegħu permezz ta' ftehim ma' PZL Hydral konkluż fl-20 ta' Mejju 2002, li taħtu PZL Hydral kellha tħallas lura parti sinifikanti tal-obbligazzjonijiet tagħha sal-aħħar tal-2002, kif jidher fit-Tabella 14.

(41) Skont l-awtoritajiet Pollakki, il-kredituri pubbliċi – kuntrarjament għall-kredituri privati – ħadu azzjoni ta' infurzar furzata permezz ta' uffiċjal tal-infurzar tal-qorti. Bejn l-1998 u l-2007, l-Uffiċċju tas-Sigurtà Soċjali ħareġ titoli tal-infurzar għal ammont ta' PLN 119,95 miljun, l-Uffiċċju tat-Taxxa tar-Reġjun ta' Lower Silesia għal ammont ta' PLN 43,8 miljun u l-Fond tal-Istat għar-Rijabilitazzjoni tal-Persuni b’Diżabilità għal ammont ta' PLN 2,1 miljun, iżda l-ammont miksub fil-verità mill-infurzar ma laħaqx il-livell tal-obbligazzjonijiet indikati fit-titoli tal-infurzar. L-awtoritajiet Pollakki enfasizzaw li għażliet alternattivi, bħat-teħid tal-pussess tal-assi, ma kinux meqjusa raġonevoli mill-uffiċjal tal-infurzar tal-qorti biex jiġu esegwiti u ma kellhom l-ebda sens ekonomiku. Kredituri pubbliċi oħrajn ma ħadu l-ebda azzjoni ta' infurzar iżda huma osservaw il-proċess ta' privatizzazzjoni u ristrutturar li, fil-fehma tagħhom, kien se jipprovdilhom qligħ ogħla mill-attwazzjoni diretta tat-talbiet tagħhom. Tabella 21 Sommarju tal-azzjoni ta' infurzar tal-kreditur pubbliku fil-konfront ta' PZL Hydral (1997-2009) Sena Obbligazzjonijiet pubbliċi li tħallsu lura 1 1998 PLN 206 349,90 2 1999 PLN 0,00 3 2000 PLN 674 100,75 4 2001 PLN 4 922 525,14 5 2002 PLN 3 209 042,05 6 2003 PLN 223 928,70 7 2004 PLN 1 960 765,69 8 2005 PLN 3 641 223,35 9 2006 PLN 4 472 476,92 10 2007 PLN 9 455 133,89 11 2008 PLN 54 590 790,45 12 2009 PLN 4 500 000 Total PLN 87 846 336,84

(42) Bejn l-1998 u l-2009, tħallsu lura obbligazzjonijiet pubbliċi ta' PLN 87,846 miljun (26 %).

(43) Kien hemm żieda konsiderevoli fil-ħlas lura tal-obbligazzjonijiet pubbliċi ta' PZL Hydral mill-2003.

II.3 PZL Hydral bħala kumpanija f’diffikultà

(44) It-Tabella 22 turi d-dejta finanzjarja ta' PZL Hydral għas-snin 1998-2009. Tabella 22 Dejta magħżula mir-rapporti finanzjarji ta' PZL Hydral (f’eluf ta' PLN) 1998 1999 2000 2001 2002 2003 2004 2005 2006 2007 2008 2009 Dħul minn bejgħ nett 44 088 46 403 45 691 37 933 35 500 37 111 34 651 47 560 48 618 55 741 32 757 11 870 Profitt (telf) fuq il-bejgħ (10 839 ) (1 546 ) 2 004 (8 772 ) (10 005 ) (9 420 ) (6 857 ) 972 49 3 641 (6 454 ) (165 020 ) Profitt nett (telf) (***) (13 661 ) (13 354 ) 217 18,473 49,346 (177 982 ) (48 151 ) (14 927 ) (1 076 ) 61 578 23 902 46 Assi totali 203 936 212 834 228 344 250 115 192 013 113 255 86 966 92 011 76 986 111 051 35 661 30 617 Ekwità (negattiva) tal-azzjonist 9 707 3 078 268 18 440 15 074 (166 664 ) (214 815 ) (229 743 ) (250 500 ) (188 922 ) (165 020 ) (164 974 ) Obbligazzjonijiet u riżervi fit-tul 194 231 209 756 228 075 231 675 176 939 279 920 301 781 321 753 327 486 299 973 200 681 195 592

(45) Mill-1998 sal-2008, PZL Hydral kellha ekwità pożittiva. Sa mill-2003, kellha ekwità negattiva u rreġistrat telf nett sistematiku sal-2007. Mill-2007 sal-2009, PZL Hydral għamlet profitt. Il-valur tal-assi ta' PZL Hydral naqas minn PLN 203,936 miljun fl-1998 għal PLN 76,986 miljun fl-2006. L-obbligazzjonijiet fit-tul żdiedu b’mod konsistenti mill-1998 sal-2001 u mill-2003 sal-2006, meta laħqu PLN 327,486 miljun.

(46) Kif spjegat hawn fuq, mill-2008 ’l quddiem PZL Hydral kisbet id-dħul tagħha l-aktar mill-bejgħ ta' servizzi u ħażniet prodotti fi snin preċedenti u, sa ċertu punt limitat, mis-sussidjarji tagħha.

II.4 PZL Wroclaw bħala kumpanija f’diffikultà

(47) Fir-rigward tas-sitwazzjoni finanzjarja ta' PZL Wroclaw, la fl-2007 u fl-2008 u lanqas fl-2009 ma tilfet aktar minn 50 % tal-kapital tagħha u lanqas ma kienet tissodisfa r-rekwiżiti tal-eliġibbiltà għall-proċeduri ta' falliment skont il-liġi Pollakka. Id-dħul ta' PZL Wroclaw ammonta għal PLN 5,3 miljun fl-2006, PLN 23 miljun fl-2007 u PLN 60 miljun fl-2008. It-telf nett fl-2006 kien ta' PLN 1 miljun, filwaqt li fl-2007 il-profitt nett kien PLN 0,04 miljun, li żdied f’salt għal PLN 8,7 miljun fl-2008.

(48) Skont ir-rapporti finanzjarji ta' PZL Wroclaw, il-valur tal-assi mhux kurrenti tagħha żdied minn PLN 4,8 miljun fl-2006 għal PLN 25,7 miljun fl-2007, PLN 27 miljun fl-2008 u PLN 29 miljun fl-2009. Skont l-Att tal-Baġit Pollakk, ir-riżorsi finanzjarji għax-xiri militari huma allokati kull sena mill-Ministeru tad-Difiża. Fl-2008 PZL Wroclaw irċeviet kuntratti għal u biegħet prodotti militari (eż. sistemi idrawliċi, komponenti pnewmatiċi għas-sistemi li jikkontrollaw il-karburant) għal ammont ta' […] u pprovdiet lill-Ministeru tad-Difiża servizzi ta' manutenzjoni li jiswew […], jiġifieri ammont globali ta' […].

(49) L-awtoritajiet Pollakki jsostnu wkoll li, sat-tmiem tal-2008, is-suq li fih PZL Wroclaw kienet topera, jiġifieri s-suq tal-avjazzjoni u d-difiża, ma wera l-ebda sinjal li kien qed imajna.

(50) Fl-2009, madankollu, PZL Wroclaw esperjenzat diffikultajiet finanzjarji bħala riżultat ta' tnaqqis sostanzjali fl-ordnijiet mill-Ministeru tad-Difiża minħabba l-kriżi ekonomika. Fl-2009, il-valur ta' oġġetti militari ordnati u mibjugħa (eż. sistemi idrawliċi, komponenti pnewmatiċi għas-sistemi li jikkontrollaw il-karburant) naqsu għal […], u l-valur tas-servizzi ta' manutenzjoni pprovduti naqsu għal […]. B’riżultat ta' dan, il-bejgħ tal-oġġetti militari naqas b’[…]% meta mqabbel mal-2008. Konsegwentement, PZL Wroclaw irreġistrat telf nett ta' PLN 8,3 miljun fl-2009. Id-dħul tagħha naqas minn PLN 60 miljun fl-2008 għal PLN 41 miljun fl-2009.

(51) L-obbligazzjonijiet tal-kumpanija żdiedu minn PLN 31 miljun fl-2008 għal PLN 35 miljun fl-2009. L-obbligazzjonijiet ammontaw għal PLN 7 miljun fl-2006 u għal PLN 18,4 miljun fl-2007.

(52) L-awtoritajiet Pollakki infurmaw lill-Kummissjoni li skont il-liġi Pollakka (13) PZL Wroclaw kienet għada mhijiex eliġibbli għal proċeduri ta' falliment. Madankollu, jekk ma jirnexxix il-proċess ta' ristrutturar li għaddej bħalissa tal-Grupp Hydral ibbażat fuq is-suppożizzjonijiet li jappoġġjaw il-pjan ta' ristrutturar għall-obbligazzjonijiet taħt il-liġi pubblika u l-ftehim qafas mal-investitur, PZL Wroclaw ikollha tippreżenta applikazzjoni għal falliment.

II.5 Il-pjan ta' ristrutturar u l-proċess ta' privatizzazzjoni

(53) Il-pjan ta' ristrutturar għal PZL Hydral u PZL Wroclaw (“il-Pjan”) għandu jitqies fil-kuntest tal-isforzi tal-Polonja biex tipprivatizza l-partijiet vijabbli tan-negozju, b'mod partikolari fil-qasam tal-avjazzjoni u d-difiża.

(54) Fl-1998 grupp privat konsultattiv, Business Management Finance S.A, ipprepara strateġija għar-ristrutturar ta' PZL Hydral. L-istrateġija kienet tinkludi dijanjosi tal-istatus finanzjarju kurrenti ta' PZL Hydral flimkien ma' analiżi tal-ispejjeż u l-attivitajiet ta' ristrutturar. Hija tindika li jkun raġonevoli li jiġu iżolati xi wħud mill-assi ta' PZL Hydral u jinbiegħu lil investitur privat sabiex jiġu ristrutturati l-obbligazzjonijiet ta' PZL Hydral.

(55) L-azzjonisti ta' PZL Hydral u, wara l-inkorporazzjoni tagħha fl-2004, ta' PZL Wroclaw, iltaqgħu regolarment sabiex jikkunsidraw il-privatizzazzjoni tal-grupp jew parti minnu (PZL Wroclaw) u nnegozjaw it-termini tat-tranżazzjoni mal-partijiet interessati.

(56) Konsegwentement, l-awtoritajiet Pollakki daħlu f’negozjati ma' investituri potenzjali, li ġew segwiti mill-qrib minn kredituri privati (għall-ewwel attentat ta' privatizzazzjoni biss ma' […]) u minn kredituri pubbliċi. In-negozjati saru mal-kumpaniji li ġejjin: […] (2002-2006), […] (2007-2008), […] (2008) u, mill-2009, mal-investitur kurrenti, […] (“[…]” jew “l-investitur”).

Negozjati ma' […] għall-privatizzazzjoni ta' PZL Hydral

(57) Fl-2002, bħala riżultat ta' kooperazzjoni industrijali, it-taħditiet dwar il-bejgħ ta' PZL Hydral bdew ma' […], produttur globali ta' komponenti tal-avjazzjoni bi dħul annwali fl-2009 ta' […]. Fil-25 ta' Novembru 2002 […] u PZL Hydral ikkonkludew ftehim dwar in-nuqqas ta' divulgazzjoni ta' informazzjoni. Fit-22 ta' April 2003 […] bagħat ittra ta' intenzjoni lil PZL Hydral li fiha wera interess fix-xiri potenzjali tal-ishma ta' PZL Hydral u r-rieda tiegħu li jwettaq l-istudju ta' diliġenza dovuta. L-istudju ta' diliġenza dovuta twettaq f’Mejju tal-2003. F’April tal-2005 […] estenda l-ambitu tad-diliġenza dovuta fid-dawl tax-xiri potenzjali ta' PZL Wroclaw, li kienet ġiet inkorporata fl-2004. F'Ġunju tal-2005, id-dokumentazzjoni ngħatat lil […]. Fit-tieni nofs tal-2005 u fl-ewwel nofs tal-2006, saru diversi laqgħat mar-rappreżentanti ta' […]. Madankollu, […] ma ħa l-ebda azzjoni biex titlesta t-tranżazzjoni sa minn Novembru tal-2006.

(58) Skont l-awtoritajiet Pollakki, […] irtira min-negozjati għaliex ma nstabet l-ebda soluzzjoni għall-kwistjoni tad-dejn tal-kumpanija.

(59) Waqt dawn in-negozjati, il-kredituri pubbliċi u privati ġew aġġornati regolarment, kultant kull ġimgħa, dwar il-progress tagħhom.

Preparazzjonijiet għat-tieni attentat ta' privatizzazzjoni, l-istabbiliment tal-pjan ta' ristrutturar tal-2007-2010 u s-self tal-2007

(60) L-awtoritajiet Pollakki segwew strateġija ta' privatizzazzjoni ġdida, li ffukat fuq li tagħmel lil PZL Wroclaw negozju vijabbli li għandu jinbiegħ u fuq l-istralċ ta' PZL Hydral wara mar-rikavat tal-bejgħ ta' PZL Wroclaw u s-sussidjarji u l-assi l-oħra tagħha. Din l-istrateġija qablu dwarha l-IDA, PZL Hydral u l-kredituri pubbliċi ta' PZL Hydral u ġiet ifformalizzata bħala l-pjan ta' ristrutturar tal-2007-2010 (“il-Pjan”) fir-raba’ trimestru tal-2007.

(61) Skont il-Pjan, il-kredituri pubbliċi ġew imħallsa lura mir-rikavat tal-bejgħ tal-assi ta' PZL Hydral, li jidhru hawn taħt: Zakład Ciepłowniczy “Term-Hydral” Sp. z o.o. - PLN 1 miljun, Zakład Produkcji Hydrauliki “Hydral” Sp. z o.o. - PLN 3 miljun. Il-bejgħ ta' PZL Wroclaw kellu jġib PLN 65,9 miljun (inkluż l-impjant tal-ikkastjar). Il-bejgħ tal-assi finanzjarji l-oħra kien mistenni li jwassal għal qligħ ta' PLN 0,5 miljun u assi ta' proprjetà immobbli magħruf bħala BBCenter ta' PLN 47,5 miljun, parkeġġ ta' PLN 2 miljun u impjant tal-enerġija (GSZ) ta' PLN 0,9 miljun. Il-Pjan b’hekk kien ibbażat fuq suppożizzjoni li l-bejgħ tal-assi kien se jiġġenera dħul totali ta' mill-inqas PLN 120,8 miljun.

(62) Il-Pjan ipprovda wkoll injezzjoni ta' kapital ta' PLN 36 miljun biex jiggarantixxi l-ħlas lura ta' PLN 156,8 miljun lill-kredituri pubbliċi. Huwa antiċipa wkoll il-possibbiltà li l-IDA tagħti injezzjoni ta' kapital addizzjonali ta' PLN 77,4 miljun biex tħallas lura l-obbligazzjonijiet tal-Uffiċċju tas-Sigurtà Soċjali għas-snin 1996-1998.

(63) Sussegwentement, f’Jannar tal-2007, PZL Wroclaw kisbet ċertifikati militari u permessi biex tikkummerċjalizza l-armi (ara l-punt 16). Matul l-2007 kisbet aktar assi, makkinarju, tagħmir u kompetenzi. Din l-akkwiżizzjoni kienet iffinanzjata minn self ta' PLN 12,5 miljun, li l-IDA tat lil PZL fl-24 ta' Mejju 2007 (“Is-self tal-2007”), u permezz ta' kontribuzzjoni mhux finanzjarja għall-kapital ta' PZL Wroclaw mill-kumpanija prinċipali, PZL Hydral, f’forma ta' trasferiment tal-assi f’Diċembru tal-2007.

(64) L-awtoritajiet Pollakki enfasizzaw ukoll li s-self tal-2007 ngħata bil-ħsieb li l-IDA tikseb sehem ta' madwar […]% f’PZL Wroclaw (li jikkorrisondi għal tpartit ta' dejn ma' ekwità) u li l-IDA kellha tikseb qligħ adegwat fuq il-kapital investit wara li tkun biegħet l-ishma tagħha f’PZL Wroclaw, filwaqt li PZL Hydral kellha tuża l-pussess tal-ishma tagħha biex tissodisfa l-kredituri pubbliċi.

(65) Is-self tal-2007 ngħata f’varjabbli ta' WIBOR 3M flimkien ma' 200 punt bażiku, f’dak iż-żmien 6,45 % għal żmien inizjali sal-2007 u kien ibbażat fuq il-ftehim li jiġi estiż sa ma jsir il-tpartit ta' dejn ma' ekwità qabel il-bejgħ ta' PZL Wroclaw. Is-self ġie assigurat bit-titoli ta' sigurtà bħala garanzija ta' ħlas ta' self li ġejjin: — pleġġ irreġistrata (14) fuq l-assi fissi ta' PZL Wroclaw (makkinarju) ta' PLN 5,5 miljun li ġiet inkluża fir-reġistru tal-pleġġijiet. — pleġġ ordinarja (15) fuq 66 850 sehem, li jirrappreżentaw 100 % tal-kumpanija fiż-żmien li fih saret it-tranżazzjoni f’Mejju tal-2007 u […]% fl-aħħar tal-2007.

(66) L-awtoritajiet Pollakki infurmaw lill-Kummissjoni li l-valur ta' PZL Wroclaw ġie evalwat fuq talba tal-IDA f’Marzu tal-2007 mill-konsulenti Realizacja Inwestycji Techniczno-Ekonomicznych, li jaħdmu bħala espert indipendenti. Intużaw tliet metodi ta' valutazzjoni: metodu tad-dħul ibbażat fuq il-profitt nett skontat (metodu 1), metodu tad-dħul ibbażat fuq il-profitt nett skontat flimkien mad-deprezzament (metodu 2) u metodu ta' fluss skontat ta' flus (metodu 3) (16), inkluża analiżi tas-sensittività (sitwazzjonijiet moderati, ottimisti u pessimisti).

(67) Bl-użu ta' dawn it-tliet metodi, il-valur ta' PZL Wroclaw ġie stmat għal: Metodu 1: a) fix-xenarju moderat il-valur huwa stmat għal […]; b) fix-xenarju ottimist il-valur huwa stmat għal […]; c) fix-xenarju pessimist il-valur huwa stmat għal […]. Metodu 2: a) fix-xenarju moderat il-valur huwa stmat għal […]; b) fix-xenarju ottimist il-valur huwa stmat għal […]; c) fix-xenarju pessimist il-valur huwa stmat għal […]. Metodu 3: a) fix-xenarju moderat il-valur huwa stmat għal […]; b) fix-xenarju ottimist il-valur huwa stmat għal […]; c) fix-xenarju pessimist il-valur huwa stmat għal […].

(68) It-tliet elementi li ġejjin intużaw għall-valutazzjoni ta' PZL Wroclaw: — il-previżjonijiet finanzjarji tal-kumpanija, inkluż il-fluss ta' flus, il-profitt nett u d-deprezzament għal 2007-2011 b’analiżi tas-sensittività (xenarji moderati, ottimisti u pessimisti); ara t-Tabella 23 t’hawn taħt; — ir-rata ta' skont ibbażżata fuq l-Infiq Peżat Medju tal-Kapital (WACC) ugwali għal 10,25 %, u — is-suppożizzjoni li l-fluss ta' flus isir kostanti wara l-2007-2011. Tabella 23 Ix-xenarji differenti inkorporati fl-istudju tal-2007 (f’eluf ta' PLN) Sena 2007 2008 2009 2010 2011 Xenarju moderat Fluss ta' flus […] […] […] […] […] Profitt nett […] […] […] […] […] Deprezzament […] […] […] […] […] Profitt nett + deprezzament […] […] […] […] […] Xenarju ottimist Fluss ta' flus […] […] […] […] […] Profitt nett […] […] […] […] […] Deprezzament […] […] […] […] […] Profitt nett + deprezzament […] […] […] […] […] Xenarju pessimist Fluss ta' flus […] […] […] […] […] Profitt nett […] […] […] […] […] Deprezzament […] […] […] […] […] Profitt nett + deprezzament […] […] […] […] […]

(69) Ir-rata ta' skont għat-tliet metodi ta' valutazzjoni hija bbażata fuq l-Infiq Peżat Medju tal-Kapital li huwa ta' 10,25 % (17). Il-previżjoni finanzjarja tal-kumpanija, inkluż il-fluss ta' flus, il-profitt nett u d-deprezzament għall-2007-2011 b’analiżi ta' sensittività (xenarji moderati, ottimisti u pessimisti għall-2007-2011) hija bbażata fuq dejta pprovduta minn PZL Wroclaw. Skont l-istudju din id-dejta hija l-biċċa l-kbira bbażata fuq l-ordnijiet ta' previżjoni mill-Ministeru tad-Difiża.

(70) Abbażi ta' din il-valutazzjoni, meta ġie stabbilit il-valur tal-ishma tal-kumpanija, l-awtoritajiet Pollakki ddependew fuq ix-xenarju pessimist, li pproduċa l-aktar riżultat baxx. Fuq dik il-bażi huma assumew li t-titoli ta' sigurtà bħala garanzija ta' ħlas ta' self f’forma ta' pleġġ ordinarja fuq l-ishma ta' PZL Wroclaw kellhom valur fis-suq ta' mill-inqas PLN 20,3 miljun (18). B’hekk, meta jittieħed flimkien mal-pleġġ fuq il-makkinarju, li f’dak iż-żmien kellu valur ta' PLN 5,5 miljun, l-awtoritajiet Pollakki jikkusidraw li l-valur tat-titoli ta' sigurtà bħala garanzija ta' ħlas ta' self f’dak iż-żmien kien jaqbeż il-valur tas-self.

(71) Barra minn hekk, abbażi ta' studju espert l-IDA fl-2007 qieset li jkun raġonevoli li wieħed jiddependi fuq valur ta' PZL Wroclaw fl-aħħar tal-2007 ta' […] u li jiġi kkunsidrat ix-xenarju moderat. L-IDA qieset ukoll li kienet se tikseb qligħ fuq l-investiment tagħha. Il-qligħ dirett li tista’ tikseb l-IDA, abbażi li se twettaq tpartit ta' dejn ma' ekwità qabel il-bejgħ u żżomm […]% tal-ishma (li huwa perċentwal approssimattiv u kienet l-ipoteżi ta' xogħol użata mill-IDA) ikun mill-inqas PLN 48,5 miljun.

(72) Għal din ir-raġuni, l-awtoritajiet Pollakki sostnew li, fir-rigward tas-self tal-2007, l-IDA ħadmet bħala investitur fil-qafas tal-bejgħ ta' PZL Wroclaw. L-awtoritajiet Pollakki innotaw ukoll li s-self tal-2007 b’hekk ma kienx ingħata lil PZL Hydral kif iddikjarat fid-deċiżjoni tal-ftuħ.

Negozjati ma' […]

(73) Abbażi tal-istrateġija ta' privatizzazzjoni l-ġdida u l-pjan ta' ristrutturar tal-2007-2010, […], […] fornitur ewlieni globali ta' sistemi u servizzi għall-industrija tal-avjazzjoni, l-ispazju u d-difiża li kellu dħul ta' […] fl-2009 beda negozjati għall-bejgħ ta' PZL Wroclaw fl-ewwel trimestru tal-2007 u wettaq studju ta' diliġenza dovuta għal PZL Wroclaw f’Lulju/Awwissu tal-2007 u fi Frar tal-2008. Dawn in-negozjati kienu r-riżultat ta' kooperazzjoni industrijali eżistenti.

(74) Fil-31 ta' Jannar 2008, […] għamel offerta għall-ishma ta' PZL Wroclaw, li żdiedet għall-ewwel darba fl-14 ta' Frar 2008. Fis-17-18 ta' Marzu 2008 rappreżentanti ta' […] kellhom laqgħa mal-IDA. Fit-2 ta' April 2008 […] żied l-offerta tiegħu għat-tieni darba. Il-prezz propost għall-ishma fit-2 ta' April 2008 kien […] (li kien jirrifletti l-valur ta' PZL Wroclaw fil-31 ta' Diċembru 2007), flimkien ma' bidliet għall-assi kurrenti kkalkolati skont formula speċifika. L-awtoritajiet Pollakki infurmaw lill-Kummisjoni li l-applikazzjoni tal-formula biex jiġi rifless it-tkabbir fil-profitt kien jirriżulta f’żieda fil-prezz ta' […].

(75) Din l-offerta kienet konformi ma' valutazzjoni esperta indipendenti kkumissjonata mill-IDA. Din il-valutazzjoni, imwettqa minn Doradztwo Ekonomiczne Dariusz Zarzecki, ikkonkludiet li l-valur ta' PZL Wroclaw f’Marzu tal-2008 kien […] abbażi tal-metodu tal-valur tal-assi netti (“il-metodu NAV”). Dan il-metodu jieħu approċċ orjentat lejn l-assi għall-valutazzjoni u jikkunsidra l-valur tal-assi u n-naħa tal-kreditu u d-debitu kemm fil-karta tal-bilanċ kif ukoll dawk li ma jidhrux fiha. Fl-istess ħin, il-valur ta' PZL Hydral abbażi tal-metodu ta' fluss skontat ta' flus (“il-metodu DCF”), li jikkunsidra d-dħul futur mhux biss mill-assi materjali iżda wkoll mill-assi immaterjali fil-pussess ta' PZL Wroclaw. L-istudju m’għandu l-ebda analiżi tas-sensittività (jiġifieri ma jiddeskrivix xenarji differenti).

(76) Skont il-metodu DFC, il-previżjonijiet tal-fluss ta' flus mill-2008 ’l quddiem huma bbażati fuq il-pjan finanzjarju ta' PZL Wroclaw għall-2007-2013, li jassumi li l-inflazzjoni ser tkun l-istess kif previst mill-Bank Nazzjonali Pollakk fi Frar tal-2008 għall-perjodu inkwistjoni. L-ispiża tal-kapital hija vvalutata għal 16,65 %, u tinkorpora r-rata mingħajr riskju (4,70 %), il-primjum tar-riskju tas-suq (7,17 %), il-primjum tar-riskju tas-settur (1,78 %) u l-primjum tad-daqs tas-suq (3 %) u tippermetti li jitqies id-daqs ta' PZL Wroclaw meta mqabbel mal-kompetituri tagħha (bħal […] jew […]). Mill-2014 ’il quddiem l-istudju jassumi li l-fluss ta' flus se jiżdied bi 3 % kull sena (abbażi ta' inflazzjoni ta' 2 %). Tabella 24 L-istimi tal-fluss futur ta' flus ta' PZL Wroclaw (eluf ta' PLN) Sena 2008 2009 2010 2011 2012 2013 Spiża tal-kapital tagħha stess (%) 16,65 16,65 16,65 16,65 16,65 16,65 Stimi ta' fluss futur ta' flus […] […] […] […] […] […] Stimi ta' fluss futur skontat ta' flus […] […] […] […] […] […]

(77) Il-metodu tal-valur tal-assi netti aġġustat huwa mezz ta' valutazzjoni ta' “negozju avvjat” billi jiġi aġġustat il-valur tal-assi u l-obbligazzjonijiet kollha għall-valur tas-suq ġust (19). L-aġġustament ta' obbligazzjonijiet b’valur skont il-kotba ta' PLN 18,35 miljun għal valur tal-assi netti ta' […] inkiseb abbażi tat-tpartit ta' dejn ma' ekwità ppjanat tal-2007. L-aħħar aġġustament ikkunsidra l-assi li ma jidhrux fil-karta tal-bilanċ. Tabella 25 PZL Wroclaw – metodu NAV aġġustat (eluf ta' PLN) (20) Valur skont il-kotba Valur tal-assi netti. Assi fissi 25 710 […] Assi kurrenti 9 945 […] Obbligazzjonijiet 18 350 […] Assi li ma jidhrux fil-karta tal-bilanċ 0 […] Total 17 305 […]

(78) Il-valur nett aġġustat tal-assi fissi huwa […], filwaqt li l-valur skont il-kotba tagħhom jammonta għal PLN 25,710 miljun. L-aġġustament essenzjalment isir billi jiġi kkalkolat il-valur tas-suq ġust tal-assi kollha abbażi ta' studju mħejji fid-29 ta' Marzu 2007 u sottomess lill-Kummissjoni minn espert indipendenti, Realizacja Inwestycji Techniczno-ekonomicznych. L-istudju bażikament jagħti valutazzjoni tal-valur tal-proprjetà immobbli bħal bini u art. Il-valur tal-bini ġie vvalutat abbażi tal-formula li ġejja: V = Cn(1-Lu/100) × R “Cn” hija l-ispiża tal-kostruzzjoni ta' bini ġdid; “Lu” huwa l-livell tal-użu tal-bini u “R” huwa koeffiċjent li jidħol f’differenzi fil-prezzijiet bejn reġjuni differenti. Il-valur tal-art huwa ddeterminat abbażi ta' approċċ komparattiv li jikkunsidra l-prezz tal-art bħala ugwali għall-prezz miksub għal plott simili ta' art, aġġustat biex jiġu riflessi d-differenzi fl-inflazzjoni.

(79) L-aġġustament tal-obbligazzjonijiet b’valur skont il-kotba ta' PLN 18,350 miljun għall-valur tal-assi netti ta' […] inkiseb abbażi tat-tpartit ta' dejn ma' ekwità ppjanat tal-2007.

(80) L-aħħar aġġustament ikkunsidra l-assi li ma jidhrux fil-karta tal-bilanċ. L-entrati li ma jidhrux fuq il-karta tal-bilanċ iżda li għandhom jidhru fil-valutazzjoni skont l-awturi tal-istudju huma: l-“organizzazzjoni tar-riżorsi umani” u l-“organizzazzjoni tal-proċess ta' produzzjoni”, filwaqt li jiġu kkunsidrati l-aspetti mhux kwantifikabbli fil-valutazzjoni marbuta mal-valur tal-amministrazzjoni tal-kumpanija.

(81) Wara l-offerta mingħand […], l-awtoritajiet Pollakki pprovdew lill-Kummissjoni bin-notifikazzjoni tal-Pjan bħala għajnuna għar-ristrutturar lil PZL Hydral f’Marzu tal-2008, filwaqt li assumew li PZL Wroclaw kienet se tinbiegħ għal […]. Huma inkludew ukoll is-self tal-2007 u self addizzjonali ta' PLN 4 miljun li kellu jingħata lil PZL Wroclaw bħala parti minn miżuri biex jiġu finalizzati n-negozjati ma' […].

(82) Is-self addizzjonali (“is-self tal-2008”) ngħata fit-2 ta' April 2008, il-jum li fih l-IDA irċeviet dettalji dwar it-tieni żieda fl-offerta. L-IDA tat dan is-self temporanju saż-żmien li fih ġie konkluż negozju ma' […]. PZL Wroclaw kellha bżonn il-flus sabiex tipproċessa l-irkuprar fl-ordnijiet mill-Ministeru tad-Difiża.

(83) Is-self ingħata għal perjodu ta' ħames snin b’rata ta' imgħax varjabbli bbażata fuq ir-rata ta' referenza tal-Kummissjoni għall-Polonja (6,42 % meta ngħatat) u ġie ggarantit mit-titoli ta' sigurtà bħala garanzija ta' ħlas ta' self li ġejjin: — pleġġ irreġistrata fuq l-assi fissi ta' PZL Wroclaw (erba’ magni u oġġetti ta' tagħmir) ta' PLN 2,8 miljun li ġiet inkluża fir-reġistru tal-pleġġijiet; — assenjazzjoni tal-ammonti riċevibbli taħt kuntratt kummerċjali f’ammont ta' PLN 5,2 miljun.

(84) L-awtoritajiet Pollakki b’hekk iqisu li l-valur tal-pleġġijiet qabeż il-valur tas-self.

(85) Is-self ingħata sabiex PZL Wroclaw tkun tista’ takkwista l-makkinarju meħtieġ għall-proċess tal-produzzjoni. L-IDA tat is-self tal-2008 fi stadju avvanzat tan-negozjati ma' […] abbażi tas-suppożizzjoni li kienet ser titħallas lura jew minn PZL Wroclow bl-użu tal-fondi tagħha stess jew mill-investitur.

(86) Fuq dik il-bażi, l-awtoritajiet Pollakki sostnew li l-IDA mhux biss aġixxiet b’mod simili għal investitur privat iżda bħala l-entità tal-bejgħ ta' PZL Wroclaw.

(87) Il-Kummissjoni bl-istess mod ġiet infurmata mill-awtoritajiet Pollakki li l-attività ta' PZL Wroclaw fl-2008 kienet parzjalment iffinanzjata minn kiri operattiv. F’Ġunju tal-2008 ġew iffirmati żewġ ftehim ta' kiri operattiv, […] u […] ma' kumpanija privata […]. Il-valur nett tal-kiri skont dawn il-ftehim ammonta għal EUR 271 002 u EUR 401 263,20 (PLN 0,82 miljun inkluża t-taxxa fuq il-valur miżjud) (21). L-ispiża tal-kiri għal PZL Wroclaw skont dawn il-ftehim kienet: EUR 88 762,30, li hija d-differenza bejn il-valur nett tal-makkinarju u l-valur nett tal-kiri. Dawn il-ftehim jaħdmu b’mod simili għas-self, fejn l-oġġett mikri jservi bħala titoli ta' sigurtà bħala garanzija ta' ħlas ta' self. Wara l-iskadenza tal-kiri, PZL Wroclaw se takkwista d-dritt li tixtri l-makkinarju għal ammont ta' EUR 5 835. Qabel ikkonkludiet dawn il-kuntratti ta' kiri ma' PZL Wroclaw, […] saret analiżi bir-reqqa tas-sitwazzjoni finanzjarja u ekonomika tal-kumpanija, inkluża l-kapaċità tagħha li tiġġenera fluss ta' flus biżżejjed għall-ħlas lura tal-ħlasijiet parzjali.

(88) L-awtoritajiet Pollakki għamlu referenza wkoll għan-notifikazzjoni inizjali tagħhom għat-tpartit ta' dejn ma' ekwità previst fil-Pjan ta' PLN 13.5 miljun (flimkien mal-imgħax).

(89) F’Marzu u April tal-2008 ġew konklużi negozjati dwar it-termini u d-dispożizzjonijiet tal-ftehim għat-trasferiment tal-ishma. Madankollu, fl-14 ta' April 2008, […] irtira l-offerta tiegħu. Skont l-awtoritajiet Pollakki, ir-raġuni possibbli għal dan l-irtirar kienu l-bidliet konsiderevoli li kienu seħħew fis-suq dinji bħala riżultat tal-kriżi ekonomika.

Il-proċedura tas-selezzjoni tax-xerrej tal-2008

(90) Bħala riżultat tal-irtirar ta' […] min-negozjati, il-proċess tal-bejgħ tnieda mill-ġdid. Il-bejgħ ġie rreklamat fl-istampa nazzjonali u internazzjonali fil-forma ta' stedina biex wieħed jieħu sehem f’negozjati għax-xiri ta' 100 % tal-ishma ta' PZL Wroclaw. Fid-19 ta' Mejju 2008 l-istedina ġiet ippubblikata f’Puls Biznesu (Business Pulse), l-aktar pubblikazzjoni speċjalizzata fil-Polonja, u f’ Rzeczpospolita, l-akbar gazzetta ta' kuljum tal-pajjiż. Fl-20-26 ta' Mejju 2008 ġiet ippubblikata wkoll fi Flight International, il-magazin speċjalizzat fl-avjazzjoni globali. F’Novembru tal-2008, id-dettalji tal-bejgħ ippjanat ġew ippubblikati f’ Raport Wojsko Technika Obronność, magazin tal-avjazzjoni bil-Pollakk b’qarrejja internazzjonali. Ma ġew riċevuti l-ebda offerti għax-xiri tal-ishma.

(91) Għal din ir-raġuni, saru aktar sforzi u t-tagħrif imsemmi hawn fuq intbagħat u ġie ppreżentat direttament minn PZL Hydral lil kumpaniji li setgħu jkunu interessati fix-xiri ta' PZL Wroclaw. L-awtoritajiet Pollakki nnotaw li l-bejgħ ġie rreklamat waqt fieri u avvenimenti industrijali, inklużi l-wirjiet tal-ajru (22), kif ukoll permezz ta' ittri li ntbagħtu lil aktar minn 80 kumpanija. L-awtoritajiet Pollakki indikaw ukoll li t-tagħrif dwar il-bejgħ kien disponibbli b’mod permanenti fuq il-websajt ta' PZL Hydral, li tirreġistra 500 000 żjara kull sena. Filwaqt li ġiet ikkunsidrata n-natura speċifika tal-produzzjoni ta' PZL Wroclaw (bħala fornitur ta' oġġetti u servizzi għall-forzi armati Pollakki, PZL Wroclaw hija ta' importanza partikolari għas-sikurezza nazzjonali) u l-livell pjuttost għoli ta' konċentrazzjoni tal-industrija tal-avjazzjoni mad-dinja kollha, li jirriżulta f’numru relattivament baxx ta' investituri potenzjali, l-awtoritajiet Pollakki argumentaw li l-investituri potenzjali kollha kellhom l-opportunità li jiksbu tagħrif dwar il-bejgħ ta' PZL Wroclaw u li jieħdu sehem fil-proċess ta' privatizzazzjoni. B’hekk, skont l-awtoritajiet Pollakki, is-settur kollu kien jaf dwar il-bejgħ.

(92) In-notifikazzjoni tal-bejgħ kienet biss stedina għan-negozjati, u ma kien fiha l-ebda kundizzjonijiet speċifiċi.

(93) Wara l-isforzi mġedda tal-awtoritajiet Pollakki, fit-tieni nofs tal-2008, l-IDA irċeviet l-ewwel indikazzjoni ta' interess, u aktar tard offera mingħand […]. Fit-tieni nofs tal-2008, l-IDA irċeviet it-tieni indikazzjoni ta' interess, din id-darba mingħand […].

Negozjati ma' […] għall-bejgħ tal-ishma ta' PZL Wroclaw

(94) Fit-30 ta' Settembru 2008 […] issottometta offerta mhux vinkolanti preliminari għax-xiri ta' 100 % tal-ishma ta' PZL Wroclaw (“l-offerta tat-30 ta' Settembru 2008”) għal ammont ta' […]. […] huwa fond tal-investiment li jinvesti fis-suq tal-ekwità privata u li sidu (persuna privata) wkoll għandu sehem ta' 100 % fi […] (23). L-offerta tat-30 ta' Settembru 2008 saret minn kumpanija ħielsa mid-dejn u kienet tiddependi mill-fatt li r-riżultati finanzjarji tal-2009 (b’mod partikolari, il-profitt nett u l-qligħ qabel l-interessi, it-taxxi, id-deprezzament u l-amortizzament (EBITDA)) jkunu simili għall-2008. B’mod partikolari, kellu jintlaħaq EBITDA ta' mill-inqas […] u l-profitt nett fl-2009 kellu jkun mill-inqas […]; barra minn hekk, kien meħtieġ tkabbir fil-bejgħ ta' 5 %. Madankollu, minħabba l-kriżi finanzjrarja d-dħul ta' PZL Wroclaw naqas b’xi 35 %, u l-punti ta' riferiment stabbiliti fl-offerta ma ntlaħqux. Sal-ewwel trimestru tal-2009 PZL Hyrdal diġà kienet konxja li r-riżultat finanzjarju ma kienx se jilħaq il-limitu minimu stabbilit fl-offerta ta' […] Barra minn hekk, it-tnaqqis fl-ordinijiet mill-Ministeru tad-Difiża ġie kkonfermat fil-bidu tal-2009, b’implikazzjonijiet sinifikanti għall-profitt tal-kumpanija f’dik is-sena. Ma kien hemm l-ebda kuntatt sussegwenti ma' […].

Negozjati ma' […] għall-privatizzazzjoni ta' PZL Wroclaw

(95) […], kumpanija […] li hija fost l-akbar fornituri fid-dinja ta' prodotti tal-avjazzjoni teknoloġikament avvanzati (għall-inġenji tal-ajru kummerċjali, reġjonali, korporattivi u militari) u prodotti industrijali, li kellha dħul fl-2009 ta' […] bdiet taħditiet bil-ħsieb li tixtri l-ishma f'PZL Wroclaw fl-ewwel trimestru tal-2009.

(96) Din il-kumpanija wettqet studju ta' diliġenza dovuta bejn l-20 ta' April 2009 u t-12 ta' Mejju 2009. Abbażi ta' dan l-istudju, hija ffirmat memorandum ta' qbil (filwaqt li indikat l-istruttura ġenerali tat-tranżazzjoni ppjanata) mal-IDA fl-20 ta' Awwissu 2009 għax-xiri tal-ishma ta' PZL Wroclaw għal ammont ta' […]. L-IDA ħadet f’idejha r-responsabbiltà li tiżgura li l-assi kollha ta' PZL Wroclaw kienu ħielsa minn kwalunkwe talbiet min-naħa tal-kredituri pubbliċi ta' PZL Hydral. Il-memorandum ta' qbil assuma li l-IDA stess kienet se tixtri 100 % tal-ishma f’PZL Wroclaw u sussegwentement tbiegħhom lill-investitur. L-investitur assuma r-responsabbiltà li jwetttaq il-pjan tal-investiment dettaljat tiegħu stess li jiswa […] aktar wara l-bejgħ. Fit-18 ta' Diċembru 2009, l-IDA, PZL Hydral u […] iffirmaw ftehim qafas. L-Anness 2 għall-Ftehim, li jistabbilixxi r-regoli li jirregolaw it-tpartit ta' dejn ma' ekwità parzjali, it-tħassir parzjali u l-ħlas lura parzjali tas-self tal-2007 u l-2008, ġie konkluż fit-12 ta' Marzu 2010.

(97) L-awtoritajiet Pollakki kkonfermaw li l-bejgħ ma kienx kondizzjonali, b’mod partikolari fuq ix-xogħlijiet li kienu se jinżammu. L-awtoritajiet Pollakki infurmaw ukoll lill-Kummissjoni li l-investitur kien liberu li jiddetermina n-negozjati kummerċjali tiegħu mal-Ministru tad-Difiża.

(98) Deskrizzjoni dettaljata tan-negozjati ma' […] tista’ tinstab fil-punt VI.

II.6 Valutazzjoni legali tal-Pjan mill-awtoritajiet Pollakki

(99) L-awtoritajiet Pollakki indikaw li l-ispejjeż globali tar-ristrutturar kienu se jammontaw għal PLN 262,2 miljun, li jinqasmu kif ġej: ir-ristrutturar tad-dejn pubbliku f’ammont ta' PLN 234 miljun, ristrutturar finanzjarju ieħor f’ammont ta' PLN 11,5 miljun, investimenti ta' PLN 11 miljun, ristrutturar tal-assi ta' PLN 5,6 miljun u ristrutturar tal-impjiegi ta' PLN 0,3 miljun.

(100) Skont l-awtoritajiet Pollakki, l-ispejjeż globali tar-ristrutturar ta' PZL Hydral kienu se jkunu ffinanzjati mill-għajnuna mill-Istat ta' PLN 130,5 miljun u minn kontribuzzjoni proprja ta' PLN 132 miljun. Skont il-Pjan, il-kontribuzzjoni proprja tirrappreżenta 50,3 % tal-ispejjeż tar-ristrutturar. Il-kontribuzzjoni proprja tinkludi dħul mill-bejgħ tal-assi fissi u ishma kif ukoll fondi li għandhom jiġu pprovduti mill-investitur futur f’PZL Wroclaw.

(101) Fir-rigward ta' miżuri ta' kumpens, il-Pjan ippropona l-bejgħ ta' xi assi tal-produzzjoni, li ġie implimentat parzjalment bejn l-2004 u l-2006, u rriżulta fi tnaqqis fil-kapaċità. Skont il-Pjan, il-bejgħ ta' makkinarju u tagħmir kellu jnaqqas il-kapaċità tal-kumpanija b’total ta' 380 000 siegħa ta' magna, jiġifieri b’42 %. Il-biċċa l-kbira tat-tnaqqis ippjanat (315 000 siegħa ta' magna) diġà ġie implimentat. L-awtoritajiet Pollakki sostnew li terz ta' dan it-tnaqqis ma kienx meħtieġ biex tiġi rkuprata l-vijabbiltà iżda kienet ippjanata sabiex tnaqqas il-produzzjoni fil-qasam tal-prodotti idrawliċi industrijali, qasam bi profitt baxx li l-kumpanija kienet iddeċidiet li tillimita l-involviment tagħha fih.

(102) Barra minn hekk, il-Pjan kien jindika li l-irtirar ippjanat minn xi attivitajiet (li skont kif qed jingħad huma ta' profitt) u l-bejgħ tal-assi mhux relatati mal-produzzjoni għandhom jitqiesu bħala miżuri ta' kumpens fis-sens tal-Linji Gwida dwar l-għajnuna mill-Istat għas-salvataġġ u r-ristrutturar ta' intrapriżi f’diffikultà (24) (“il-linji gwida dwar is-salvataġġ u r-ristruttuar”). Fl-aħħar nett, l-awtoritajiet Pollakki sostnew li l-privatizzazzjoni ta' PZL Wroclaw, li se tippermetti l-kompetituri tal-kumpanija li jakkwistaw il-kapaċità, il-kompetenzi u s-sehem fis-suq ta' PZL Hydral, ukoll għandha titqies bħala miżura ta' kumpens.

III. DUBJI ESPRESSI MILL-KUMMISSJONI META FETĦET U ESTENDIET IL-PROĊEDURA TA' INVESTIGAZZJONI FORMALI

(103) Il-Pjan ġie nnotifikat bħala xenarju ta' ristrutturar skont il-linji gwida għas-salvataġġ u r-ristrutturar. Il-Kummissjoni b’hekk ibbażżat il-valutazzjoni preliminari tagħha fuq it-tagħrif disponibbli għaliha f’dak l-istadju. Abbażi ta' dak it-tagħrif, il-Kummissjoni esprimiet it-tħassib li ġej:

(104) Fir-rigward tal-eliġibbiltà tal-kumpanija għall-għajnuna għar-ristrutturar skont il-linji gwida għas-salvataġġ u r-ristrutturar, il-Kummissjoni ddubitat jekk PZL Hydral kinitx ibbenefikat jew le minn għajnuna ta' salvataġġ u ristrutturar fl-għaxar snin preċedenti.

(105) B’mod partikolari, il-Kummissjoni tħassbet dwar jekk in-nuqqas ta' infurzar jew l-infurzar tard tal-obbligazzjonijiet pubbliċi kellhomx jiġu trattati bħala għajnuna mill-Istat. Il-Kummissjoni osservat li, meta korp irregolat bil-liġi pubblika li jiġbor il-kontribuzzjonijiet tas-sigurtà soċjali jittollera nuqqas ta' pagament jew pagament tard ta' dawn il-kontribuzzjonijiet tul perjodu twil ta' żmien, bla ebda dubju dan jagħti vantaġġ lir-riċevitur billi jitnaqqas il-piż li tirrappreżenta l-applikazzjoni normali tas-sistema ta' sigurtà soċjali għar-riċevitur. (25) Il-Kummissjoni, filwaqt li għarfet li l-kredituri pubbliċi kienu ħadu xi miżuri ta' infurzar, iddubitat jekk dawn kinux biżżejjed jew, jekk ittieħdu fi stadju tard, kinux effettivi, speċjalment fir-rigward tat-titoli ta' sigurtà bħala garanzija ta' ħlas ta' self miżmum mill-kredituri pubbliċi u li wieħed seta’ jiddependi fuqhom. F’dan l-istadju tal-proċeduri, b’hekk, il-Kummissjoni iddubitat jekk l-imġiba tal-kredituri pubbliċi kinitx konformi mal-mod li bih il-kredituri privati kienu jġibu ruħhom f’dawk iċ-ċirkostanzi.

(106) Il-Kummissjoni esprimiet ukoll dubji fir-rigward ta' miżuri oħra rapportati mill-awtoritajiet Pollakki bħala ħielsa minn għajnuna mill-Istat.

(107) Il-Kummissjoni ddubitat jekk il-ħlas lura parzjali u t-tħassir parzjali tal-obbligazzjonijiet pubbliċi rrapportati mill-awtoritajiet Pollakki bħala ħielsa minn għajnuna mill-Istat, kienux konformi tar-regola tal-kreditur privat.

(108) Il-Kummissjoni esprimiet ukoll dubji dwar il-kompatibbiltà tal-Pjan mas-suq intern fid-dawl tal-punt 31 et seq. tal-linji gwida għas-salvataġġ u r-ristrutturar.

(109) Il-Kummissjoni kellha dubji dwar jekk il-kontribuzzjoni proposta kinitx reali u attwali u b’hekk dwar jekk il-Pjan kienx jikkonforma mal-punti 43-45 tal-linji gwida għas-salvtaġġ u r-ristrutturar. Il-Kummissjoni kellha dubji dwar jekk id-dħul ippjanat mill-bejgħ ta' PZL Wroclaw, anki jekk jinkiseb, jistax jitqies bħala kontribuzzjoni proprja għar-ristrutturar. Kif imsemmi hawn fuq, PZL Wroclaw twaqqfet fit-tmiem tal-2004. Skont il-Pjan, l-assi tal-produzzjoni kellhom jiġu ttrasferiti u l-proċess ta' privatizzazzjoni kellu jitnieda kmieni mill-2007. L-offerti inizjali minn investituri potenzjali kellhom jiġu sottomessi sar-raba’ trimestru tal-2007 u, wara negozjati, kellu jiġi konkluż ftehim ta' bejgħ preliminari fl-ewwel nofs tal-2008. Madankollu, meta ġiet adottata din id-deċiżjoni tal-ftuħ, il-Kummissjoni ma kinitx ġiet infurmata dwar kwalunkwe interess min-naħa ta' investituri potenzjali fix-xiri ta' PZL Wroclaw.

(110) Il-Kummissjoni esprimiet ukoll dubji dwar jekk il-Pjan kienx se jiżgura vijabbiltà fit-tul kif meħtieġ skont il-punti 34-37 tal-linji gwida għas-salvataġġ u r-ristrutturar. Il-Kummissjoni osservat li r-ristrutturar ippjanat kien jiffoka fuq ir-ristrutturar finanzjarju, jiġifieri madwar 90 % tal-ispejjeż tar-ristrutturar kollha kienu maħsuba għall-ħlas lura tal-arretrati tad-dejn pubbliku. Konsegwentement, il-miżuri tar-ristrutturar li kien fadal kienu pjuttost limitati. Il-Kummissjoni osservat ukoll li, kif diġà ġie spjegat, fiż-żmien li fih ġiet adottata d-deċiżjoni tal-ftuħ, ma kinitx ġiet mgħarrfa dwar kwalunkwe interess min-naħa ta' investituri potenzjali. Il-Polonja indikat ukoll li jistgħu jkunu meħtieġa miżuri ta' ristrutturar oħrajn wara li l-kumpanija tkun ġiet privatizzta, u dan qajjem dubji addizzjonali dwar il-vijabbiltà tal-Pjan.

(111) Il-Kummissjoni qalet ukoll li kellha bżonn ta' aktar kjarifiki fir-rigward tal-kompatibbiltà tal-miżuri ta' kumpens proposti bil-punti 38-42 tal-linji gwida għas-salvataġġ u r-ristrutturar. L-awtoritajiet Pollakki argumentaw fin-notifikazzjoni li mill-inqas terz tat-tnaqqis tal-kapaċità kien maħsub sabiex inaqqas il-kapaċità fis-segment bi profitt baxx tal-prodotti idrawliċi industrijali. Skont it-tagħrif għad-dispożizzjoni tagħha, il-Kummissjoni ddubitat jekk it-tnaqqis fil-kapaċità tal-produzzjoni implimentat jew ippjanat mill-kumpanija kienx biżżejjed. Il-Kummissjoni nnutat ukoll li mill-inqas xi wħud mill-miżuri proposti kienu jidhru neċessarji sabiex tinkiseb vijabbiltà fit-tul. B’mod partikolari, il-Kummissjoni indikat li l-bejgħ ta' xi assi tal-produzzjoni fil-passat kienu jidhru ppjanati speċifikament biex tiġi rkuprata l-vijabbiltà. Bl-istess mod, il-bejgħ ippjanat tal-proprjetà immobbli kien iservi bħala sors ta' finanzjament aktar milli bħala kumpens għal tfixkil fil-kompetizzjoni.

IV. IL-KUMMENTI TAL-POLONJA DWAR IL-FTUĦ TAL-PROĊEDURA TA' INVESTIGAZZJONI FORMALI

(112) L-awtoritajiet Pollakki ssottomettew il-kummenti tagħhom dwar id-deċiżjoni tal-ftuħ fir-rigward tal-possibbiltà tal-applikazzjoni tat-test tal-kreditur privat fix-xenarju rrapportat, jiġifieri flimkien mal-injezzjonijiet ta' kapital.

(113) L-awtoritajiet Pollakki ddikjaraw li t-tħassir propost kien konformi mar-regola tal-kreditur privat fid-dawl tal-fatt li l-kredituri pubbliċi kienu se jiksbu aktar fil-każ li jinbiegħu l-assi ta' PZL Hydral milli kieku tfalli l-kumpanija. L-awtoritajiet Pollakki ddikkjaraw ukoll li din il-perspettiva kienet ibbażata fuq analiżi ekonomika u finanzjarja u kienet kondiviża bejn il-kredituri pubbliċi kkonċernati.

(114) L-awtoritajiet Pollakki sostnew li ż-żewġ injezzjonijiet ta' kapital mogħtija mill-IDA lil PZL Hydral u li, skont in-notifikazzjoni, ġew allokati għall-ħlas lura tal-kredituri pubbliċi, ma kinux jipprekludu l-applikazzjoni tar-regola tal-kreditur privat.

(115) Barra minn hekk, l-awtoritajiet Pollakki sostnew li l-valur fis-suq ta' PZL Wroclaw kien marbut mill-qrib mal-pussess tagħha ta' ċertifikati tal-avjazzjoni u permessi għall-kummerċ tal-armi u l-forza tax-xogħol esperjenzata u kkwalifikata tagħha. Fil-każ ta' falliment, ikun impossibbli biex din l-organizzazzjoni tiġi rkpurata sa punt aċċettabbli għas-servizzi ta' superviżjoni tal-avjazzjoni.

(116) L-awtoritajiet Pollakki vvalutaw il-kontribuzzjoni proprja għal PLN 130 miljun, li tammonta għal 50 % tal-ispejjeż tar-ristrutturar jekk in-nuqqas ta' infurzar tad-djun pubbliċi kellu jitqies bħala għajnuna mill-Istat. Barra minn hekk, l-awtoritajiet Pollakki osservaw li l-bejgħ ta' assi kien qed isir, u b’hekk l-assi kollha stipulati fil-Pjan kellhom jinħelsu fil-qafas tar-ristrutturar.

(117) Fir-rigward tal-vijabbiltà fit-tul tal-Pjan, l-awtoritajiet Pollakki affermaw li l-għanijiet tar-ristrutturar kienu qed jiġu implimentati b’mod xieraq. B’mod partikolari, il-proċess tal-konċentrazzjoni tal-produzzjoni fil-parti tal-Lvant tas-sit ta' PZL Hydral ipprovdiet tnaqqis fl-ispejjeż fissi, titjib operazzjonali fil-produzzjoni u dħul addizzjonali mill-kiri tal-ispazju meħlus. Barra minn hekk, il-produzzjoni u l-bejgħ (inkluż 570 impjegat) kienu ġew allokati mill-ġdid lil PZL Wroclaw, li kien ekonomikament vijabbli f’dak iż-żmien (dejta għall-ewwel għaxar xhur tal-2008). Il-profitt nett ta' PZL Wroclaw fit-tmiem tal-2008 kien stmat għal madwar PLN 6 miljun, b’bejgħ ta' PLN 50 miljun. L-awtoritajiet Pollakki żiedu jgħidu li peress li l-ftehim intlaħaq fix-xenarju tal-kreditur privat fir-raba’ trimestru tal-2007, kemm PZL Hydral kif ukoll PZL Wroclaw kienu ħallsu l-obbligazzjonijiet kurrenti tagħhom lill-kredituri pubbliċi fil-ħin.

V. KUMMENTI TA' PARTIJIET TERZI

(118) Il-Kummissjoni ma rċeviet l-ebda kummenti ta' partijiet terzi.

VI. AVVENIMENTI LI SEGWEW IL-FTUĦ TAL-PROĊEDURA TA' INVESTIGAZZJONI FORMALI – IL-PJAN RIVEDUT

(119) L-awtoritajiet Pollakki jikkunsidraw li l-prezz tal-bejgħ tal-ishma ta' PZL Wroclaw offerti minn […] jikkorrispondi għall-valur fis-suq ta' din il-kumpanija. Skont l-awtoritajiet Pollakki, il-prezz offrut kien jirrifletti s-sitwazzjoni finanzjarja tal-kumpanija, li marret għall-agħar fl-2009 bħala riżultat tal-kriżi finanzjarja u tnaqqis fl-ordnijiet mill-forzi armati Pollakki.

(120) L-awtoritajiet Pollakki indikaw ukoll li dan il-prezz kien jirrifletti kundizzjonijiet makroekonomiċi. Fil-Borża ta' Warsaw biss l-Indiċi tal-Borża ta' Warsaw (WIG) waqa’ b’36 %. Bejn April tal-2008 (rtirar ta' […] min-negozjati) u Ġunju tal-2009, il-klassifikazzjoni tas-suq tal-kumpaniji tas-settur tal-avjazzjoni elenkati bi profil ta' produzzjoni simili għal PZL Wroclaw waqgħet drammatikament. Ishma f’[…], li fiha tappartjeni […], naqsu bi […] %, ishma f' […] bi […] % u ishma f’[…] bi […] %.

(121) […] sar studju ta' diliġenza dovuta (ara l-punt 96). L-istudju qabbel il-figuri li jikkonċernaw […] mit-32 kumpanija tas-settur tal-avjazzjoni. L-istudju mbagħad ikkalkula l-koeffiċjenti medji li ddeterminaw kif dawn […]. Dawn il-koeffiċjenti mbagħad ġew applikati għal […]. Ir-riżultat kien […].

(122) Madankollu, it-taħdidiet mal-IDA dwar il-valutazzjoni tal-investitur jissuġġerixxu li f’dan l-istadju […] jiddependi ħafna minn konsumatur wieħed, il-forzi armati Pollakki, mingħand min stenna li jikseb […]% tad-dħul ippjanat tiegħu fl-2010-13 taħt il-programm tal-immodernizzar, li r-riżultat tiegħu mhuwiex ċert, u l-proċeduri ta' falliment jistgħu jitnedew jekk is-sitwazzjoni finanzjarja ta' PZL Wroclaw ma titjiebx fl-2010.

(123) Abbażi ta' dan, l-investitur isostni li bl-offerta ta' […] għall-ishma ta' PZL Wroclaw, de facto huwa se jħallas primjum għalihom.

Saldu ta' talbiet pendenti ta' kredituri pubbliċi

(124) Meta l-prezz offrut mill-investitur sar magħruf, l-IDA bdiet negozjati mal-kredituri pubbliċi dwar ħlasijiet lura parzjali u tħassir parzjali tat-talbiet tagħhom kif stabbilit fil-Pjan, abbażi tar-rikavat tal-bejgħ tal-assi ta' PZL Hydral mingħajr l-ebda injezzjonijiet ta' kapital addizzjonali.

(125) Għal dan l-għan, ġie kkummissjonat studju mill-IDA minn Ernst&Young fil-15 ta' Jannar 2010. Ernst&Young ġie mitlub, bħala espert indipendenti, biex jipproduċi tqabbil bejn iż-żewġ xenarji li ġejjin: — il-proċeduri ta' falliment għal PZL Hydral, inkluża s-sussidjarja tagħha PZL Wroclaw; — is-saldu ta' obbligazzjonijiet abbażi tar-rikavat tal-bejgħ ta' PZL Wroclaw lil […] għal […] u r-rikavat tal-bejgħ tal-assi l-oħrajn ta' PZL Hydral.

(126) Ernst&Young ivvalutaw is-sitwazzjoni għal kull kreditur pubbliku individwali: l-Uffiċċju tas-Sigurtà Soċjali, l-Uffiċċju tat-Taxxa tar-Reġjun ta' Lower Silesia, l-Uffiċċju tat-Taxxa ta' Wroclaw Psie Pole, il-Kunsill tal-Belt ta' Wroclaw, il-Fond Statali għar-Rijabilitazzoni tal-Persuni b’Diżabilità, l-Uffiċċju Reġjonali ta' Lower Silesia u l-Ministeru tal-Finanzi. L-analiżi ma tinkludix l-IDA għaliex din ma kinitx kreditur ta' PZL Hydral iżda biss azzjonista.

(127) L-istudju ta' Ernst&Young tlesta fl-24 ta' Frar 2010. L-istudju kien ibbażat fuq approċċ konservattiv: l-ammonti mistennija li jiġu direttament irkuprati f'kull xenarju biss ġew ikkwantifikati. B’hekk l-analiżi ma kkunsidratx l-ispejjeż alternattivi (26), il-previżjonijiet tal-profitt fit-tul u l-inflazzjoni.

(128) Ix-xenarju ta' falliment li wassal għal-likwidazzjoni ġie analizzat abbażi tas-suppożizzjoni li l-likwidazzjoni tkun effettiva b’mod raġonevoli. Dan jirreferi, bħala l-bażi għall-metodoloġija tiegħu, għar-rekwiżiti ta' test tal-kreditur privat xieraq ibbażat fuq każistika (Spanja vs Il-Kummissjoni u Hamsa vs Il-Kummissjoni) li janalizza l-imġiba ta' korp irregolat bil-liġi pubblika mill-perspettiva ta' kreditur pubbliku li jkun qed ifittex li jakkwista pagament minn debitur f’diffikultajiet finanzjarji (27). Ir-rapport huwa bbażat fuq analiżi għal kull kreditur individwali, u jikkunsidra, b’mod partikolari, it-titoli ta' sigurtà bħala garanzija ta' ħlas ta' self tal-kreditur fuq l-assi tad-debitur u l-punt sa fejn jistgħu jiġu sodisfatti t-talbiet fil-każ li d-debitur ifalli (28).

(129) Sabiex jiġi stabbilit il-valur ta' falliment tal-assi, l-istudju ta' Ernst&Young assuma li l-valur tal-bejgħ bl-għaġġla tal-assi fissi immobbli kien 50 % tal-valur ġust tagħhom. Biex jistabbilixxi l-valur ġust, Ernst&Young iddependa fuq metodi stabbiliti fl-Istandard Internazzjonali tal-Kontabilità 16 dwar proprjetà, impjant u tagħmir, u għamel użu minn valutazzjonijiet disponibbli minn esperti indipendenti. It-tnaqqis ta' 50 % huwa ġġustifikat mill-effettività baxxa tal-proċeduri ta' falliment fil-Polonja, fejn id-dħul mill-bejgħ tal-assi jikkostitwixxi madwar 26.86 % tal-valur ġust tagħhom.

(130) L-istudju ta' Ernst and Young jinnota wkoll li r-rikavat li jistgħu jistennew il-kredituri pubbliċi f’xenarju ta' falliment jiddependi mill-klassifikazzjoni rispettiva tat-titoli ta' sigurtà tagħhom bħala garanzija ta' ħlas ta' self fuq l-assi li magħhom huma marbuta l-ipoteki. L-istudju ta' Ernst&Young għal dan l-għan jipprovdi deskrizzjoni ġenerali tal-ipoteki marbuta ma' kull komponent tal-assi ta' PZL Hydral, il-valur tal-ipoteki rispettivi u l-klassifikazzjoni tal-kredituri.

(131) Abbażi tas-suppożizzjonijiet stabbiliti fiż-żewġ paragrafi preċedenti, Ernst&Young jistma li l-ammont totali li jista’ jiġi rkuprat fil-każ ta' falliment mill-assi ggarantiti minn ipoteki huwa ta' PLN 52,4 miljun; tliet kredituri pubbliċi (il-Fond tal-Istat għar-Rijabilitazzjoni tal-Persuni b’Diżabilità, l-Uffiċċju Reġjonali ta' Lower Silesia u l-Ministeru tal-Finanzi) ma jkunu jistgħu jirkupraw xejn u l-kredituri li jkun baqa’ jkunu jistgħu jirkupraw l-ammonti li ġejjin: l-Uffiċċju tas-Sigurtà Soċjali – PLN 44,8 miljun, l-Uffiċċju tat-Taxxa tar-Reġjun ta' Lower Silesia – PLN 2,3 miljun, l-Uffiċċju tat-Taxxa ta' Wroclaw Psie Pole – PLN 0,457 miljun u l-Kunsill tal-Belt ta' Wroclaw – PLN 4,9 miljun.

(132) L-ammont effettiv tar-rikavat f’xenarju ta' falliment imbagħad għandu jiġi aġġustat billi jiżdied l-ammont irkuprat mill-assi l-oħra ta' PZL Hydral, jiġifieri PLN 13,5 miljun (29). Għalhekk, ir-rikavat mill-falliment jammonta għal PLN 66 miljun, kif jidher fit-Tabella 26.

(133) Ix-xenarju ta' bejgħ tal-assi jipprovdi għall-bejgħ tal-assi kollha ta' PZL Hydral imsemmija fil-Pjan għal PLN 122 323 202,31: Zakład Produkcji Hydrauliki “Hydral” Sp. z o.o. għal […], il-proprjetà immobbli ta' BBCenter għal […], parkeġġ għal […], Zakład Cieplowniczy “Term-Hydral” Sp. z o.o. għal […], impjant tal-enerġija (GSZ) għal […], PZL Wrocław għal […], l-impjant tal-ikkastjar għal PLN […], sehem minoritarju għal […] u ħlas lura tar-riċevibbli ta' PZL Hydral f’ammont ta' […]. Tabella 26 Paragun tax-xenarju tal-bejgħ u x-xenarju ta' falliment mill-perspettiva ta' PZL Hydral fl-2010 (f’PLN) fl-istudju ta' Ernst&Young Kreditur pubbliku Ammont totali ta' obbligazzjonijiet (****) Rikavat f’xenarju ta' falliment Rikavat f’xenarju ta' bejgħ tal-assi Il-Fond tal-Assigurazzjoni Soċjali 192 427 569,63 58 326 475,00 91 857 554,58 L-Uffiċċju tat-Taxxa tar-Reġjun ta' Lower Silesia 59 579 407,58 2 294 047,11 18 250 999,45 Wroclaw – L-Uffiċċju tat-Taxxa ta' Psie Pole 532 432,60 456 768,68 456 800,00 Il-Kunsill tal-Belt ta' Wroclaw 27 087 078,25 4 928 184,34 4 930 000,00 Il-Fond tal-Istat għar-Rijabilitazzjoni tal-Persuni b’Diżabilità 12 884 457,46 — 5 007 169,46 L-Uffiċċju Reġjonali ta' Lower Silesia 1 320 678,82 — 1 320 678,82 Il-Ministeru tal-Finanzi 24 050 232,71 — 500 000,00 Total 317 881 857,5 66 005 475,13 122 323 202,31

(134) It-Tabella 26 tindika li skont l-istudju ta' Ernst&Young l-Uffiċċju tas-Sigurtà Soċjali jista’ jirkupra 47,7 % tat-talbiet tiegħu, l-Uffiċċju tat-Taxxa tar-Reġjun ta' Lower Silesia jista’ jirkupra 30,6 %, l-Uffiċċju tat-Taxxa ta' Wroclaw Psie Pole 85,5 %, il-Kunsill tal-Belt ta' Wroclaw 18,2 %, l-Uffiċċju Reġjonali ta' Lower Silesia jista’ jirkupra t-talbiet kollha tiegħu, il-Fond tal-Istat għar-Rijabilitazzjoni tal-Persuni b'Diżabilità jista’ jirkupra 38,9 % u l-Ministeru tal-Finanzi 2,1 %.

(135) Skont il-Liġi Pollakka, meta l-kredituri pubbliċi jaqblu dwar is-saldu tat-talbiet tagħhom permezz ta' tħassir parzjali, l-imgħax ma jibqax jiżdied fuq dawn it-talbiet u jiġi impost biss jekk is-saldu ma jiġix implimentat, kif ikun il-każ f’xenarju ta' falliment. B’hekk l-obbligazzjonijiet li jidhru fit-Tabella 26 jinkludu imgħax approprjat li jmur lura għad-data tal-ftehim tal-2007 għall-kredituri pubbliċi kollha minbarra l-Uffiċċju tat-Taxxa tar-Reġjun ta' Lower Silesia (li għalih l-imgħax għadu qed jiġi impost fuq xi obbligazzjonijiet fiskali) u l-Uffiċċju Reġjonali ta' Lower Silesia (li għadu qed jiġi impost imgħax fuqu) minħabba n-natura legali speċjali tat-talba tagħhom.

(136) Għandu jiġi osservat li fejn għandhom x’jaqsmu l-Kunsill tal-Belt ta' Wroclaw, il-Fond tal-Istat għar-Rijabilitazzjoni tal-Persuni b’Diżabilità u l-Uffiċċju tat-Taxxa tar-Reġjun ta' Lower Silesia, il-Pjan rivedut ipprovda għad-differiment parzjali tal-ħlas lura lill-kredituri pubbliċi u meta jsir il-ħlas lura f’pagamenti parzjali ta' parti minn dawn l-obbligazzjonijiet sal-bejgħ tal-assi ta' PZL Hydral, jiġifieri l-obbligazzjonijiet se jitħallsu lura parzjalment. B’mod partikolari, il-ftehim jipprovdi dispożizzjoni dettaljata għal dan li ġej: — il-ħlas lura tal-ammont ta' PLN 4,9 miljun dovut lill-Kunsill tal-Belt ta' Wroclaw huwa differit; — il-ħlas lura tal-ammont ta' PLN 5 miljun dovut lill-Fond tal-Istat għar-Rijabilitazzjoni tal-Persuni b’Diżabilità huwa differit; — PLN 18,25 miljun se jintużaw biex l-ammont dovut lill-Uffiċċju tat-Taxxa tar-Reġjun ta' Lower Silesia jitħallas lura parzjalment; parti minn dan il-ħlas lura huwa differit, parti se jitħallas f’pagamenti parzjali (30) u parti se jitħallas lura b’imgħax ikkalkolat fuq id-data tal-pagament.

(137) Abbażi ta' dan, skont l-istudju ta' Ernst&Young (ara t-Tabella 26) il-kredituri jirċievu total ta' PLN 122 miljun jekk isir il-bejgħ ta' PZL Wroclaw u l-assi l-oħrajn ta' PZL Hydral, filwaqt li fil-każ ta' falliment li jirriżulta fil-likwidazzjoni ta' PZL Hydral, il-kredituri jirċievu biss PLN 66 miljun, u tlieta minnhom (il-Ministeru tal-Finanzi, l-Uffiċċju Reġjonali ta' Lower Silesia u l-Fond tal-Istat għar-Rijabilitazzjoni tal-Persuni b’Diżabilità) ma jirċievu xejn.

(138) Fix-xenarju ta' bejgħ, il-kredituri pubbliċi b’kollox se jħassru PLN 195 miljun tal-obbligazzjonijiet pubbliċi. Minkejja dan, kull kreditur pubbliku jkun aħjar fix-xenarju ta' bejgħ milli f’xenarju ta' falliment. B’kollox, il-kredituri pubbliċi jirkupraw 38,5 % tal-ammont dovut lilhom.

(139) L-awtoritajiet Pollakki infurmaw lill-Kummissjoni li skont ir-riżultati tal-istudju ta' Ernst&Young, il-kredituri pubbliċi qablu dwar il-ħlas lura parzjali tat-talbiet tagħhom fl-2010.

Tpartit ta' dejn ma' ekwità għas-self pendenti mogħti mill-IDA

(140) Fil-qafas tat-taħditiet ma' […], l-IDA qablet li l-krediti tagħha jiġu skambjati parzjalment, jitħallsu lura parzjalment u jiġu rrinunzjati parzjalment. Skont l-Anness 2 għall-Ftehim Qafas, l-IDA kellha tikkonverti parti mill-kapital tas-self tal-2007 u parti mill-kapital tas-self tal-2008 li jammontaw għal […] fil-kapital azzjonarju ta' PZL Wroclaw u assi likwidi u tirrinunzja għal imgħax f’ammont ta' […] fuq is-self tal-2007. Wara dan it-tpartit, il-kapital azzjonarju ta' PZL Wroclaw kellu jitnaqqas billi tiġi ppreżentata applikazzjoni għal dak l-għan lill-qorti li għandha ġurisdizzjoni.

(141) L-awtoritajiet Pollakki indikaw li d-deterjorazzjoni fis-sitwazzjoni finanzjarja ta' PZL Wroclaw seħħet biss fl-2009 u kienet ikkawżata mit-tnaqqis fir-ritmu ekonomiku, li ma setax jiġi previst u li rriżulta fi tnaqqis fl-ordnijiet mill-forzi armati Pollakki ta' kważi […]%. Konsegwentement, is-sitwazzjoni tal-IDA bħala kreditur marret għall-agħar b’mod konsiderevoli, u l-istess ġralhom il-prospetti għall-irkupru bis-sħiħ tat-talbiet tagħha.

(142) Id-dispożizzjonijiet tal-Anness 2 għall-Ftehim Qafas ġew negozjati f’korrelazzjoni mill-qrib mar-riżultati tas-suppliment għall-istudju ta' Ernst&Young. Dan is-suppliment ġie ppreparat fl-24 ta' Frar 2010. Huwa janalizza żewġ xenarji, falliment li jwassal għal-likwidazzjoni ta' PZL Wroclaw u l-bejgħ tagħha lill-investitur. B’mod partikolari, huwa jiffoka fuq dak li setgħet takkwista l-IDA mit-titoli ta' sigurtà tagħha bħala garanzija ta' ħlas ta' self fix-xenarju ta' falliment u jqabbel dan mal-ammonti li tista’ tistenna jekk PZL Wroclaw kellha tinbiegħ lill-investitur.

(143) Is-suppliment għall-istudju ta' Ernst&Young josserva li l-assi ta' PZL Wroclaw kienu soġġetti għal pleġġijiet u ipoteki. Il-valur skont il-kotba tal-assi kollha ta' PZL Wroclaw fil-31 ta' Diċembru 2009 kien PLN 52,5 miljun, li minnu l-assi garantiti ammontaw għal PLN 21,3 miljun u l-assi mhux garantiti/mhux soġġetti għal PLN 31,2 miljun.

(144) Anke jekk l-assi mhux garantiti/mhux soġġetti kienu jirrappreżentaw […] % tal-valur tal-assi ta' PZL Wroclaw, jekk il-bejgħ ta' PZL Wroclaw ma jkunx sar, l-awtoritajiet fiskali joħorġu deċiżjoni fiskali skont l-Artikoli 112 u 118 tal-Kodiċi tat-Taxxa (31) u jiddikkjaraw li PZL Wroclaw kienet responsabbli għall-obbligazzjonijiet tal-2006-07 ta' PZL Hydral sabiex jinfurzaw it-talbiet tagħhom. Dan huwa kkonfermat permezz ta' ittra mill-Uffiċċju tat-Taxxa tar-Reġjun ta' Lower Silesia tat-23 ta' Novembru 2007, li tiddikjara li jekk ma jirnexxix ir-ristrutturar, se jittieħdu passi ta' infurzar skont l-Artikolu 112 tal-Kodiċi tat-Taxxa.

(145) Peress li PZL Wroclaw hija fil-pussess tal-assi tal-produzzjoni ta' PZL Hydral (li xtrat bejn l-2004 u l-2007), din id-deċiżjoni taffettwa xi wħud mill-obbligazzjonijiet pubbliċi ta' PZL Hydral. Il-valur tat-talbiet li jkunu affettwati minn proċeduri bħal dawn jikkorrispondi għall-obbligazzjonijiet pubbliċi ta' PZL Hydral iġġenerati fl-2006-07 u jkun jammonta għal minimu ta' PLN 64,4 miljun (32). Skont is-suppliment tal-istudju ta' Ernst&Young, il-valur ta' dawn it-talbiet jaqbeż il-valur skont il-kotba tal-assi mhux garantiti/mhux ipotekati. Fl-istess ħin, il-valur skont il-kotba ta' dawn l-assi għandu jiġi kkunsidrat fid-dawl tal-valur fis-suq tagħhom peress li huma riċevibbli, flus kontanti u assi monetarji oħra.

(146) Fil-każ li PZL Wroclaw tfalli, l-assi garantiti minn ipoteki u pleġġijiet irreġistrati biss jieħdu prijorità fuq it-talbiet tal-awtoritajiet fiskali. It-talbiet tal-kredituri privati mhux garantiti ta' PZL Wroclaw ma setgħux jiġu sodisfatti mill-assi ta' PZL Wroclaw. Fid-dawl tal-fatt li mhux it-talbiet tal-kredituri kollha jiġu sodisfatti mill-proprjetà ta' falliment, l-ishma ta' PZL Wroclaw ikollhom valur żero fil-każ ta' falliment. Bl-istess mod, peress li dawk li jżommu pleġġijiet irreġistrati u ipoteki biss jiġu sodisfatti, il-pleġġijiet ordinarji ma jiswew xejn.

(147) Abbażi ta' hekk, is-suppliment tal-istudju ta' Ernst&Yound janalizza l-valur tal-pleġġ irreġistrata tal-IDA fuq l-assi ta' PZL Wroclaw. Il-valur tat-titoli ta' sigurtà bħala garanzija ta' ħlas ta' self fil-forma ta' pleġġijiet irreġistrati fuq makkinarju huwa ddeterminat abbażi tas-suppożizzjoni li l-valuri tal-assi ppleġġjati f’każ ta' falliment ikun 50 % tal-valur skont il-kotba nett tagħhom, peress li l-valur ġust tagħhom ma kienx disponibbli u l-valur tal-assi mobbli fissi kien soġġett għal bidla skont ir-rata ta' deprezzament applikabbli. Ernst&Young qiesu li l-valur fil-każ ta' bejgħ bl-għaġġla kien rappreżentattiv fid-dawl tal-possibbiltà li jintużaw l-assi vvalutati għal xi skopijiet bħala parti minn ċerti proċessi ta' produzzjoni, il-possibbiltà li jintużaw għal skopijiet alternattivi u n-natura tal-kuntratti li kienu assoċjati magħhom. L-istudju ta' Ernst&Young jindika li meta l-assi li għandhom jinbiegħu ikunu speċifiċi ħafna u jintużaw biex jiġi prodott xerrej speċifiku, il-valur tal-likwidazzjoni tagħhom jista’ jkun baxx ħafna u jista’ jammonta għal 30 % tal-valur skont il-kotba nett tagħhom. Bħala eżempju, Autoglass Group Sa, li kellu valur tal-karta tal-bilanċ ta' PLN 19,8 miljun, ġie mibjugħ fi proċeduri ta' falliment għal PLN 6 miljun. Barra minn hekk, l-assi ta' PZL Wroclaw inkwistjoni li kienu jservu bħala pleġġ irreġistrata jinkludu ħafna oġġetti ta' valur baxx. B’mod partikolari, is-self tal-2007 ġie garantit b’lista ta' 1 709 oġġett li l-valur tagħhom naqas tul is-snin u madwar 1 400 oġġett b’valur ta' inqas minn PLN 3 500; konsegwentement, ġie mwettaq deprezzament ta' darba.

(148) Bħar-rapport ewlieni, is-suppliment għall-istudju ta' Ernst&Young injora l-effett tal-inflazzjoni, jiġifieri fid-dawl ta' proċeduri ta' falliment possibbilment fit-tul, abbażi tal-valutazzjoni tas-sitwazzjoni ta' falliment mill-perspettiva tal-kredituri ta' PZL Wroclaw.

(149) Skont dan l-istudju, il-valur nett skont il-kotba tal-assi li jservi bħala pleġġ irreġistrata fuq il-makkinarju kien PLN 2 106 392,71 fil-31 ta' Jannar 2010. Jekk din il-formula tiġi applikata għall-valur nett skont il-kotba tal-assi, il-valur tagħhom (fil-falliment) fil-każ ta' bejgħ bl-għaġġla huwa stmat għal PLN 1 053 196,36.

(150) Is-suppliment għall-istudju ta' Ernst&Young jikkonkludi li l-IDA takkwista PLN 1 053 196,36 fix-xenarju ta' falliment u [> PLN 1 053 196,36] fix-xenarju tal-bejgħ (kif speċifikat fl-Anness 2 għall-Ftehim Qafas).

(151) L-awtoritajiet Pollakki infurmaw lill-Kummissjoni li l-valur nett skont il-kotba tal-assi li jservi bħala pleġġ irreġistrata għas-self tal-2007 fir-rapporti finanzjarji awditjati tal-2007 ammonta għal PLN 5 480 861,37, u fir-rapporti finanzjarji awditjati fil-31 ta' Jannar 2010 għal PLN 818 967,55.

(152) L-awtoritajiet Pollakki infurmaw lill-Kummissjoni li l-valur nett skont il-kotba tal-assi li jservi bħala pleġġ irreġistrata għas-self tal-2008 ammonta għal PLN 2 763 000 skont ir-rapport tal-espert indipendenti tal-1 ta' Frar 2008. Il-valur skont il-kotba ta' dawn l-assi skont ir-rapporti finanzjarji awditjati ammonta għal PLN 1 883 098,97 fl-1 ta' Frar 2008 u l-valur nett skont il-kotba ta' dawn l-assi skont ir-rapporti finanzjarji awditjati ammonta għal PLN 1 287 425,16 fil-31 ta' Jannar 2010.

(153) Għalhekk, l-awtoritajiet Pollakki rtiraw miż-żewġ injezzjonijiet ta' kapital lil PZl Hydral, u argumentaw li t-tħassir parzjali u l-ħlasijiet lura parzjali ta' obbligazzjonijiet pubbliċi kienu ħielsa mill-għajnuna mill-Istat fid-dawl tar-regola tal-kreditur privat. Huma ddikjaraw ukoll li l-imġiba tal-kredituri pubbliċi fil-passat (1998-2007) kienet tikkonforma mar-regola tal-kreditur privat. Huma indikaw ukoll li l-bejgħ ta' PZL Wroclaw kien miftuħ, trasparenti u mhux kondizzjonali u li l-prezz offrut mill-investitur jista’ jitqies bħala l-prezz tas-suq. L-awtoritajiet Pollakki argumentaw li kemm is-self tal-2007 kif ukoll tal-2008 kien ingħata fuq termini tas-suq. Huma rtiraw ukoll mit-tpartit ta' dejn ma' ekwità għas-self tal-2007 deskritt hawn fuq iżda pproponew tpartit parzjali kemm għas-self tal-2007 u tal-2008 qabel il-bejgħ, filwaqt li argumentaw li dan kien konformi mar-regola tal-kreditur privat.

VII. KOMPETENZA TAL-KUMMISSJONI

(154) Il-parti inizjali ta' ċerti miżuri, jiġifieri n-nuqqas ta' infurzar tal-obbligazzjonijiet pubbliċi kontra PZL Hydral, bdew fl-1998, jiġifieri qabel l-adeżjoni tal-Polonja mal-UE fl-1 ta' Mejju 2004.

(155) Skont it-Trattat tal-Adeżjoni, il-miżuri ta' għajnuna li jiddaħħlu fis-seħħ fi Stati Membri ġodda qabel l-adeżjoni u li jibqgħu applikabbli wara l-adeżjoni li jikkostitwixxu għajnuna mill-Istat fis-sens tal-Artikolu 107(1) tat-TFUE u li mhumiex għajnuna eżistenti, għandhom jiġu kkunsidrati bħala għajnuna ġdida għall-iskop tal-applikazzjoni tal-Artikolu 108(3) tat-TFUE.

(156) Il-Punt 3 tal-Anness IV għat-Trattat tal-Adeżjoni jistabbilixxi l-proċedura ta' mekkaniżmu interim. Huwa jikkostitwixxi qafas legali għall-valutazzjoni ta' skemi tal-għajnuna u miżuri ta' għajnuna individwali li jiddaħħlu fis-seħħ fi Stat Membru ġdid qabel id-data tal-adeżjoni tiegħu mal-UE u li huma applikabbli wara l-adeżjoni.

(157) Il-miżuri ta' għajnuna li ddaħħlu fis-seħħ qabel l-adeżjoni u li mhumiex applikabbli wara l-adeżjoni ma jistgħux jiġu eżaminati mill-Kummissjoni, jew taħt il-proċedura ta' mekkaniżmu interim jew taħt il-proċedura stabbilita fl-Artikolu 108(2) tat-TFUE. Min-naħa l-oħra, miżuri li ma ddaħħlux fis-seħħ sa wara l-adeżjoni se jiġu vvalutati mill-Kummissjoni bħala għajnuna notifikata jew bħala għajnuna mhux legali skont il-proċedura stabbilita fl-Artikolu 108(2) tat-TFUE.

(158) Miżura hija applikabbli wara l-adeżjoni jekk tkun iddaħħlet fis-seħħ qabel l-adeżjoni iżda tkun għadha tista’ twassal, wara l-adeżjoni, għall-għoti ta' għajnuna addizzjonali jew għal żieda fl-ammont tal-għajnuna diġà pprovduta, jiġifieri jekk l-espożizzjoni ekonomika preċiża tal-Istat ma tkunx magħrufa fid-data li fiha l-miżura tkun daħlet fis-seħħ u tibqa’ mhux magħrufa fid-data tal-adeżjoni.

(159) F’dan il-każ, il-Kummissjoni tinnota li n-nuqqas ta' infurzar tal-obbligazzjonijiet tal-kredituri pubbliċi beda fl-1998, u kompla fid-data tal-adeżjoni. Il-Kummissjoni tqis li n-nuqqas ta' infurzar tal-obbligazzjonijiet kollha pendenti fl-1 ta' Mejju 2004 waqgħu taħt il-ġurisdizzjoni tagħha minn dik id-data ’l quddiem.

(160) Fid-dawl ta' dak li ntqal hawn fuq, in-nuqqas ta' infurzar tal-obbligazzjonijiet pubbliċi pendenti fl-1 ta' Mejju 2004 jikkostitwixxi miżura applikabbli wara l-adeżjoni u jaqa’ taħt il-ġurisdizzjoni tal-Kummissjoni skont l-Artikolu 108 tat-TFUE.

VIII. VALUTAZZJONI

(161) Skont l-Artikolu 107(1) tat-TFUE, l-għajnuna mill-Istat hija għajnuna mogħtija minn Stat Membru jew permezz ta' riżorsi tal-Istat f’kwalunkwe għamla li tfixkel jew thedded li tfixkel il-kompetizzjoni billi tiffavorixxi xi intrapriżi jew il-produzzjoni ta' xi oġġetti sa fejn din taffettwa l-kummerċ bejn l-Istati Membri.

(162) Il-kundizzjonijiet stabbiliti fl-Artikolu 107(1) tat-TFUE huma kumulattivi u b’hekk biex miżura tikkwalifika bħala għajnuna mill-Istat għandhom jiġu sodisfatti l-kundizzjonijiet kollha b’mod simultanju.

(163) Fit-taqsimiet li ġejjin, il-Kummissjoni tevalwa għajnuna mill-Istat potenzjali għal PZL Hydral u PZL Wroclaw separatament.

(164) Hija tidentifika l-miżuri li ġejjin li jikkonċernaw lil PZL Hydral: — l-injezzjonijiet ta' kapital ippjanati u rtirati għal PZL Hydral; — l-infurzar tal-obbligazzjonijiet pubbliċi kontra PZL Hydral (1998-2007); — is-saldu mal-kredituri pubbliċi ta' PZL Hydral (2007-10).

(165) Hija tidentifika l-miżuri li ġejjin li jikkonċernaw lil PZL Wroclaw: — is-self tal-2007; — is-self tal-2008; — it-tpartit ta' dejn ma' ekwità li jikkonċerna s-self tal-2007 u l-2008.

(166) Il-Kummissjoni tosserva li l-awtoritajiet Pollakki kkontestaw il-klassifikazzjoni tal-miżuri msemmija hawn fuq bħala għajnuna mill-Istat, filwaqt li sostnew li l-miżuri għaddew mit-test tal-kreditur privat (fil-każ tal-miżuri għal PZL Hydral u t-tpartit ta' dejn ma' ekwità tal-2010 għal PZL Wroclaw) u t-test tal-investitur tas-suq (fil-każ tas-self tal-2007 u tal-2008 lil PZL Wroclaw).

VIII.1 L-injezzjonijiet ta' kapital irtirati lil PZL Hydral

(167) Skont l-Artikolu 8 tar-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (33) (“ir-Regolament Proċedurali”), Stat Membru jista’, wara li jiftaħ proċedura ta' investigazzjoni formali, jirtira n-notifikazzjoni fil-ħin qabel ma l-Kummissjoni tkun ħadet deċiżjoni dwar jekk il-miżura notifikata tkunx tikkostitwixxi għajnuna. F’sitwazzjonijiet bħal dawn, il-Kummissjoni ttemm il-proċedura fuq il-bażi li ma tkun għada sservi l-ebda skop.

(168) L-awtoritajiet Pollakki rtiraw iż-żewġ injezzjonijiet ta' kapital notifikati (PLN 113 miljun). Għalhekk, l-investigazzjoni tal-Kummissjoni ta' dawn il-miżuri m'għada sservi l-ebda skop.

VIII.2 In-nuqqas ta' infurzar tal-obbligazzjonijiet pubbliċi kontra PZL Hydral (1998-2007)

(169) L-għajnuna mill-Istat setgħet kienet mogħtija lil PZL Hydral f’għamla ta' nuqqas ta' infurzar kontinwu tal-obbligazzjonijiet pubbliċi kontra l-kumpanija minn diversi kredituri pubbliċi.

(170) Il-Kummissjoni tindika li l-Artikolu 107(1) tat-TFUE jkopri interventi f’diversi għamliet li jnaqqsu l-ispejjeż normali tal-kumpanija u li, mingħajr ma huma sussidji fil-veru sens tal-kelma, huma simili fin-natura tagħhom u għandhom l-istess effett. Fil-każistika huwa universalment aċċettat li l-imġiba ta' korp irregolat bil-liġi pubblika responsabbli għall-ġbir tal-kontribuzzjonijiet tas-sigurtà soċjali li jittollera l-ħlas tard ta' dawn il-kontibuzzjonijiet jagħti kumpanija f’diffikultajiet finanzjarji li tgawdi minn dik l-imġiba vantaġġ kummerċjali sinifikanti billi jnaqqas il-piż assoċjat mal-applikazzjoni normali tas-sistema tas-sigurtà soċjali li ma jistax jitneħħa għal kollox mill-imgħax u l-imposti miżjuda ta' inadempjenza applikati magħha (34). Dan ir-raġunament japplika mutatis mutandis għal tariffi, imposti u taxxi oħra li jinġabru mill-awtoritajiet pubbliċi.

(171) F'dan il-każ, il-korpi ta' ġbir pubbliċi ma kienux irkupraw it-talbiet tagħhom kontra PZL Hydral tal-1998-2007 bis-sħiħ meta l-kredituri pubbliċi adottaw il-Pjan (ara l-punt 60 et seq.).

(172) Mill-każistika jirriżulta li, sabiex jiġi determinat jekk tkunx ingħatat għajnuna mill-Istat mill-awtoritajiet pubbliċi permezz ta' nuqqas ta' infurzar ta' talbiet pubbliċi, għandu jiġi vverifikat jekk il-kumpanija involuta kinitx se tkun inkapaċi li tikseb faċilitajiet simili minn kreditur privat fl-istess sitwazzjoni fil-konfront ta' dik il-kumpanija bħala l-korp ta' ġbir pubbliku (35).

(173) Il-Kummissjoni tosserva li sabiex tiġi żgurata l-vijabbiltà ekonomika fit-tul ta' PZL Hydral, is-sid tagħha f’dak iż-żmien, it-Teżor Pollakk, u sussegwentement l-IDA, żviluppaw strateġija ta' privatizzazzjoni abbażi ta' istudju tal-1998 mwettaq minn konsulenti privati, u bdew tfittxija għal investituri (ara l-punt 54). Il-kredituri privati u pubbliċi appoġġjaw dan l-approċċ u kienu involuti mill-qrib fih.

(174) Fl-2002 l-awtoritajiet Pollakki, li kien għad għandhom l-appoġġ ta' kredituri privati u pubbliċi, bdew negozjati ma' […]. Dawn il-kredituri ġew aġġornati regolarment dwar il-progress li sar (ara l-punti 30 u 56).

(175) Il-Kummissjoni tinnota li kemm il-kredituri privati kif ukoll dawk pubbliċi qiesu li l-valur ta' PZL Hydral, u b’mod partikolari l-attivitajiet tal-avjazzjoni u d-difiża tagħha, bħala negozju avvjat kien jaqbeż sew il-valur tal-assi tagħha, b'mod partikolari permezz taċ-ċertifikati militari u l-permessi għall-kummerċ tal-armi tagħha, kif ukoll il-kapital uman tagħha, u għal dik ir-raġuni qablu li jżommu lura milli jibdew proċeduri ta' falliment kontra PZL Hydral.

(176) Il-Kummisjoni tinnota b’mod partikolari l-kredituri privati ewlenin, jiġifieri l-Bank […] u l-Bank […], żammew lura mill-infurzar furzat tal-obbligazzjonijiet tagħhom minkejja li kellhom titoli ta' sigurtà bħala garanzija ta' ħlas ta' self tal-ewwel grad (ara l-punti 32 u 34) li seta’ jiġi infurzat direttament abbażi ta' ordnijiet infurzati tal-bank u seta’ jitneħħa b’mod pjuttost faċli (ara l-punt 28).

(177) Il-kredituri pubbliċi, min-naħa l-oħra, ħadu azzjonijiet ta' infurzar permezz tal-uffiċjal tal-infurzar tal-qorti, u sal-aħħar tal-2007 kienu rkupraw ammont totali ta' PLN 28,76 miljun (ara l-punt 41).

(178) Il-Kummissjoni b’hekk tikkonkludi li bejn l-1998 u l-2007, PZL Hydral kienet kapaċi takkwista faċilitajiet simili minn żewġ kredituri privati, jiġifieri l-Bank […] u l-Bank […], li mhux biss kienu fl-istess sitwazzjoni iżda f’waħda aħjar fil-konfront ta' dik il-kumpanija mill-korpi tal-ġbir pubbliċi.

(179) Il-Kummissjoni tikkonkludi wkoll li d-deċiżjoni tal-kredituri privati u pubbliċi li jżommu lura milli jibdew proċeduri ta' falliment kontra PZL Hydral kienet iġġustifikata minn prospetti tajbin biex tiġi restawrata l-vijabbiltà għall-attivitajiet tal-avjazzjoni u d-difiża meta l-arretrati tad-djun tagħhom kienu tħallsu lura, kif indikat fl-istrateġija żviluppata fl-1998 (ara l-punt 54).

(180) B’hekk, in-nuqqas ta' infurzar mill-korpi ta' ġbir pubbliċi tal-ammonti dovuti lilhom fl-1998-2007 ma jagħtix vantaġġ lil PZL Hydral għaliex l-awtoritajiet pubbliċi aġixxew bl-istess mod bħalma kien jaġixxi kreditur privat, u b’hekk dan ma jikkostitwixxix għajnuna mill-Istat fis-sens tal-Artikolu 107(1) tat-TFUE.

VIII.3 Il-ħlas lura tal-obbligazzjonijiet pubbliċi ta' PZL Hydral (2007-10)

(181) Wara li ma rnexxewx in-negozjati ta' privatizzazzjoni ma' […], il-kredituri privati ewlenin għal PZL Hydral, jiġifieri l-Bank […] u l-Bank […], issaldaw it-talbiet tagħhom fil-konfront ta' PZL Hydral.

(182) It-talbiet tal-kredituri pubbliċi ġew issaldati f'April tal-2003 (Bank […]) u f’Novembru tal-2006 (Bank […]) rispettivament. Minkejja l-kwalità tajba tat-titoli ta' sigurtà tagħhom bħala garanzija ta' ħlas ta' self, il-Bank […] aċ